text:
mer.
04
mai
2011
Guhera tariki ya 2 kugeza 8 Gicurasi2011 Nyiricyubahiro Musenyeri Servilien NZAKAMWITA arasura Paruwasi NYAGAHANGA.
Yabimburiye uruzinduko rwe muri Santarali Rebero, tariki 3 asura Santarali Kageyo. Aho hose akaba ajyanywe no gukomeza Abakristu mu kwemera. Yagarutse ku ngingo ebyiri nyamukuru: IHURIRO RY’INGO n’UBUSUGIRE BW’INGO. Abakristu b’aho baboneyeho kumuha umuganura bamugemeye.
Muri iyi nyandiko turifuza kubaganirira ku rugendo rw’i Kageyo.Santarali ya Kageyo ihana imbibi na Paruwasi Gituza, Kiziguro ndetse na Muhura. Ikaba mu Murenge wa kageyo mu Karere ka Gatsibo.
Musenyeri aherekejwe n’abapadiri Paul GAHUTU, Valens NSABAMUNGU na J.Nepomuscene HARIRIMANA baba muri Paruwasi ya Nyagahanga basesekaye i Kageyo saa tatu bakirwa n’imbaga y’Abakristu barangajwe imbere na Perezida wa Santarali. Hari kandi n’umuyobozi w’uwo Murenge wa Kageyo.Hakurikiyeho Igitambo cya Missa. Umushumba yibukije ko impamvu y’ubutumwa bwe ari ugukomeza ubutumwa bwa Petero aho Yezu amusaba gukomeza abavandimwe be mu kwemera.
Yaboneyeho kubabwira ko Diyosezi yihaye gahunda y’imyaka itatu y’Ikenura-bushyo rishingiye k’umuryango (Pastorale de la Famille) rizita ku IHURIRO RY’INGO n’UBUSUGIRE BW’INGO. Musenyeri yagize ati « Mu rugo ni ho dukomora ubuzima, niho turererwa, dushobora kuhapfira cyangwa kuhakirira. Gusenya urugo ni ugusenya igihugu. Niyo mpamvu tugomba kwita ku muryango». Ashingiye kuri Bibiliya Ntagatifu, Intangiriro 1,27 na 2,18-24 yerekanye ko Imana yaremye umugabo n’umugore ikabaha ubutumwa bwo kororoka no gutegeka isi. Ati « Mumenye ko mufite ubutore n’ubutumwa; Ubutore bwanyu ni urukundo, ubutumwa bwanyu ni ugutanga ubuzima. Gutegeka isi ni ukongera iby’Imana yabahaye kandi mukabisangira n’abandi. Mukiyubaha kandi mukubaha abandi. Mwirinde ubutandukane n’ibindi byonnyi byonona urukundo mu rugo». Twibutse ko muri iyi Santarali hari ingo zirega ijana zishyize hamwe zifashijwe na Paruwasi kugira ngo abazituye bajye baganira ku bibazo by’umuryango no kwiterambere ryawo.Paruwasi yabafashije guha buri rugo ingurube no gukora udutsinda tubafasha.
Mu Ihuriro ry’ingo baganira k’urukundo ruranga abashakanye no ku majyambere yabo. Musenyeri yanabasabye no kuganira k’umurimo wabo wo gutanga ubuzima ndetse no k’uburere bw’abana babo.Ni aho rero yagarutse ku cyo yise UBUSUGIRE BW’INGO.
Ubusugire bw’ingo yavuze ko ari gahunda yo kwigisha kuboneza urubyaro ushingiye gusa ku miterere kamere y’umubiri. Ati: «Nzabohereza abantu bazabafasha kumenya ubuzima bwanyu. Ntawukwigisha kurya ariko bakwigwisha kurya mu kinyabupfura, no kubyara nta wubikwigisha n’agatsinda n’inyamaswa zirabyara ariko ugomba kwiga kubyara wabitekerejeho. Mubyare mubishaka kandi mwabiteguye, mubyare abo muzashobora kubonera uburyo bwo kwiga no kuzagira aho batura». Aha Padiri Mukuru yifuje ko hajyaho itsinda ry ‘Ihuriro ry’ingo ry’impuguke ryajya rifasha Paruwasi mu kurangiza neza ubutumwa bwayo naryo kandi rinoza umushyikirano w’abashakanye n’uburere bw’abana rikabera umusemburo abandi.
Nyiricyubahiro Musenyeri yashoje yibutsa abagize Ihuriro ry’ingo imigambi yabo izagerwaho babifashijwemo no gusoma Ijambo ry’Imana rikababera ifunguro iwabo mu rugo no mu Miryango Remezo.
Yasabye Paruwasi gukomeza gahunda y’inyigisho za «Tumenye Bibiliya». Yagize ati : «Ijambo ry’Imana muritunge namwe ribatunge».Yanabasabye kwiyubakira Kiliziya mu bitekerezo no mu gutanga k’umutungo wabo ngo ikore uko bikwiye umurimo wayo w’Ikenurabushyo.Uwo munsi washojwe n’ubusabane mu ma saa kumi y’umugoroba,Umushumba asubira ku gicumbi kuri Paruwasi.


c: text/html

text:
ven.
30
août
2013
ISOMO RYA MBERE
Igitabo cya Mwene Siraki (Sir 3, 17-18.20.28.29)
17Mwana wanjye, ibyo ukora bijye birangwa n’ubwiyoroshye, bityo uzakundwa kurusha abagaba byinshi. 18Uko ugenda ukomera ujye urushaho kwicisha bugufi, maze uzagire ubutoni imbere y’Imana.20Koko rero Uhoraho ni We Nyir’ububasha, kandi ab’umutima wiyoroshya nibo bamuhesha ikuzo. 28Ingeso y’ubwirasi ntigira umuti, kuko urugemwe rubi rwayitoshyeho. 29Umutima w’umunyabwenge uzirikana umugani, kandi umunyabuhanga yifuza umutega amatwi.
ZABURI (Zab 68 (67), 4-5ac,6-7ab,10-11)
Inyik/ Hasingizwe Nyagasani
We ukuza ab’intamenyekana
Intungane nizihore mu byishimo,
Zitete imbere y’Imana
Zihamirize ubudahwema zinezerewe.
Nimuririmbire Imana, mucurange izina ryayo,
izina ryayo ni Uhoraho, nimumubyinire!
Ni umubyeyi umenya imfubyi, akanarenganura abapfakazi,
nguko uko Imana imeze mu ngoro yayo ntagatifu.
Abatagira kivurira Imana ibubakira urugo,
imfungwa ikazibohora, ikazisubiza umudendezo
Mana, wajyaga usesekaza imvura y’umurindi,
wabona inyarurembo zawe zarembye ukazisubiza imbaraga.
Indeka yawe babonyemo ikibanza,
ni wowe Mana wayibakebeye,
kubera ubuntu ugirira abakene.
ISOMO RYA KABIRI
Ibaruwa yandikiwe Abahebureyi (Heb 12,18-19.22-24a)
Bavandimwe, 18ntimwaje mugana ibintu bigaragara nk’umuriro uhinda cyangwa igicu kibuditse, umwijima cyangwa inkubi y’umuyaga, 19umworomo w’impanda cyangwa ijwi risakabaka, kuburyo abaryumvise basabye ngo be kongera kuryumva. 22Mwebweho mwaje mugana umusozi wa Siyoni n’Umurwa w’Imana Nzima, ari wo Yeruzalemu yo mu Ijuru, n’inteko itabarika y’abamalayika bakereye ibirori. 23Mwasanze ikoraniro ry’abavukambere banditswe mu ijuru, mwegera n’Imana Umucamanza wa bose n’intungane zageze ku ndunduro, 24mwegera kandi Yezu, We muhuza w’Isezerano rishya.
IBANGONDIRIMBO RIBANZIRIZA IVANJIRI (Lk 1,52-53)
Alleluya Alleluya
Hahirwa abatumiwe ku meza ya Nyagasani:
abashonje yabagwirije ibintu,
maze akuza ab’intamenyekana
Alleluya
IVANJILI
+ Luka (Lk 14,1a.7-14)
Muri icyo gihe, 1ku munsi w’isabato Yezu yinjira mu nzu y’umwe mu bafarizayi b’abanyacyubahiro kuhafungurira.7Amaze kwitegereza ukuntu abatumirwa bihutira gufata imyanya y’icyubahiro, abacira uyu mugani ati 8“Igihe bagutumiye mu bukwe ntukishyire mu mwanya wa mbere, hato mu batumiwe hataza ukurushije icyubahiro, 9maze uwabatumiye mwembi akavaho akubwira ati ʹmuvire mu mwanya΄; icyo gihe wakorwa n’isoni ukajya mu mwanya w’inyuma, kugira ngo uwagutumiye naza akubwire ati ʹmugenzi wanjye, igira imbere.΄ Icyo gihe uzagira icyubahiro imbere y’abandi batumirwa bose. 11Kuko uwikuza wese azacishwa bugufi, naho uwicisha bugufi akazakuzwa.”
12Arongera abwira uwamutumiye ati “Nugira abo utumira ku meza haba ku manywa cyangwa nimugoroba, ntugatumire incuti zawe cyangwa abavandimwe n’abo mufitanye isano, cyangwa abakize muturanye, kugira ngo nabo batazavaho bagutumira bakakwitura. 13Ahubwo nugira abo utumira ujye urarika abakene, ibirema, abacumbagira n’impumyi. 14Ubwo nibwo uzaba uhirwa kuko bo badafite ibyo bakwitura, maze ibyo uzabyiturwe ku munsi w’izuka ry’intungane.”

robotstxt: allowed

filter: keep


text:
Agakiza kavugwa mu matorero ni iki kikaranga ?
Hirya no hino usanga umwe avuga ngo yakiriye Agakiza, undi ati " Ntukijijwe." Ibyo byose bigaragara mu matorero ya Gikirisitu, hari ababitangaho ubuhamya bashingiye ku nyandiko za Bibiliya bitwaza nk’intwaro ikomeye.
Ku buhamywa bwa babayeho kera mu gakiza, Umuvugabutumwa Hakizimana Justin, wo mu itorerero rya ADEPR ku Muhima mu Mujyi wa Kigali, hari ubuhamya bw’abakera atanga nk’ibyitegererezo by’agakiza nya gakiza.
Ni uko ubwo tugoswe n’igicu cy’abahamya bangana batyo twiyambure ibituremerera byose n’icyaha kibasha kutwizingiraho vuba , dusiganirwe aho dutegekwa, dutumbira Yesu wenyine ari we banga ryo kwizera kandi ari we ugusohoza rwose, yihanganiye umusaraba ku bw’ibyishimo byamushyizwe imbere, ntiyita ku isoni zawo yicara iburyo bw’intebe y’Imana (Abaheburayo 12,1-2)
Kuki tuvuga ijambo “Agakiza nyagakiza”
Iyo tuvuze ijambo agakiza nyagakiza duhita twumva ko hariho n’agakiza katari nya gakiza bisobanura ingirwa-gakiza cyangwa agakiza katari ukuri, agakiza ko kubeshyabeshya, ako niko dusangana abantu bibera mu rusaku gusa rwo gushima Imana ariko bo Imana itabashima.
Agakiza kuzuye
Iyo twitegereje iminsi ya nyuma duhagazemo ukitegereza ibyo abantu babamo cyane cyane abitwa ab’Imana ukanasoma ibyanditswe byera wibaza niba koko agakiza kakiriho kuko usanga imibereho y’abizera dusanga muri Bibiliya itandukanye cyane n’iyo abizera tubona muri iyi minsi yacu.
Ubwo aba kera bari bazinutswe Isi n’ibyayo, ab’ubu bo bakunda Isi cyane ndetse n’inyigisho za none zitirirwa kuba ijambo ry’Imana nubwo atari ryo usanga zikundisha abantu Isi. Abatubanjirije tuvuga bari bazinutswe Isi bakirinda kurangazwa nayo bagahamya ko mu Isi atari iwabo burundu ahubwo bakishimira kuzabana n’Imana (Abaheburayo 11,13-16).
Ivugabutumwa ryeze muri iki gihe usanga kenshi ari ivugabutumwa ryo gutera abantu morali, ivugabutumwa ryita ku iterambere ry’Isi aho kwita ku iterambere ryo mu Mwuka, rikundisha abantu Isi aho kubakundisha Imana byimazeyo.
Gusa nubwo bimeze gutyo ijambo ry’Imana riraduhumuriza aho ritubwira ngo urufatiro rukomeye rw’Imana ruracyahagaze rwanditseho iki kimenyetso ngo Uwiteka azi abe… (2 Tim 2,19) kandi rikongera rikavuga ngo abazi Imana yabo bazakomera bakore iby’ubutwari (Daniyeri 11,32).
Hari ijambo ry’ikilatini rivuga ngo "Nili novi sub sole”, risobanura ko nta gishya kiriho ibintu byose ni uruhererekane gusa wenda ibihe nibyo bitandukanye na tekinologi (technologie) birumvikana ko yahinduye uburyo bwinshi bikorwamo.
Ku ntangiriro ikintu kiba ari umwimerere ariko uko ibihe bigenda biha ibindi hakabaho kwigana, abantu bakigana cya kintu kigata umwimerere (originalité) wacyo.
N’agakiza rero ni uruhererekane rw’abantu bo mu bihe bitandukanye, ku itangiriro ry’agakiza tuhabona abatubanjirije bahawe ubutumwa bwuzuye, ariko nyuma uko ibihe byagiye bisimburana ubutumwa buhererekanywa ni nako abantu bagiye bagira imyumvire itandukanye ku by’agakiza kubera ubutumwa bwatakaje ireme ryabwo.
Iyo umuntu ahawe ubutumwa akabugeza k’uwundi nawe akabubwira undi nawe agakomeza gutyo, uko bwabanje siko bukomeza kugera ku wundi bugifite umwimerere.
Ubutumwa bwa nyuma bujya kugera ku muntu wa nyuma ubwa mbere hari ibitakirimo kandi wenda byari n’ingenzi (ibyo batahaye agaciro) ubwa kabiri hari ibyongewemo bitari birimo kenshi bidafite umumaro cyangwa se bitari n’ukuri.
Agakiza ka mbere k’abatubanjirije
Uko ibihe bigenda bisimburana n’ibintu bigenda bihinduka cyane. Amajyambere araza, imico igahinduka, ubwenge bukagwira.
Uko ibintu bihinduka ni nako iby’agakiza bigenda nabyo bimenyerwa, bigahindagurika. Uko mu bihe bitandukanye ubutumwa bwagiye buhererekanwa ni nako hari byinshi by’ingenzi byatakaye kandi ni nako hari byinshi byongewemo bidafite umumaro ku by’agakiza.
Niyo mpamvu ubutumwa nubwo burushaho kuvugwa no kwamamazwa kubera n’ikoranabuhanga (technologie), ririmo Radio, Television, internet n’ibindi ariko nanone ni nako abanyabyaha bagwira n’abantu bakarushaho kuba babi ari nako bajya kure y’Imana kurushaho.
Kugira ngo rero tugire agakiza nyagakiza biradusaba kugaruka ku batubanjirije kuko nibo dukuraho kandi tukanasangana agakiza k’umwimerere.
Twibaze ngo babagaho bate, baranzwe n’iki, bifataga bate, bitwaraga bate, muri macye twige ubuzima bwabo.
Bibiliya imaze kuvuga ku buzima bwabo mu Baheburayo yakomeje ivuga ngo nuko natwe ubwo tugoswe n’igicu cy’abahamya bangana batyo twiyambure ibituremerera byose n’icyaha kibasha kutwizingiraho vuba dusiganirwe aho dutegekwa twihanganye. ( abaheburayo 12,1)
Mureke rero tubigireho ; naho ubutumwa bw’iki gihe ni ubwo kwikururiraho abayoboke n’ubwo kwirinda ko hari abatuvaho babonye ko inzira y’agakiza ari inzira ifunganye.
Ubundi ugasanga ni ubwo kugira ngo abantu batwemere batuvuge neza, nyamara ijambo ryo riravuga ngo muzabona ishyano nibabavuga neza (Luka 6,26).
Ibyaranze abatubanjirije muri rusange
• Basize byose
• Kwizera
• Gusenga
• Kubaha Imana
• Kumaramaza
• Urukundo
• Imbaraga z’Umwuka Wera
• Impano z’umwuka wera
• Guhara amagara
• Kwitanga
• Kwihangana
• Kumvira Imana
• Gukunda ijambo ry’Imana
• Kwita kucyo Imana yabavuzeho
• Guhamya koko
• Gukiranuka koko
• Ibyiringiro bidakama
• Umubano wihariye n’Imana
• Kwicisha bugufi
• Kwirinda no kuba maso
• Kwihanganira imibabaro yo mumuhamagaro
Ubutaha tuzagenda dufata ingingo ku yindi tuyisobanura ijambo ku ijambo kugira ngo turusheho kumenya uburyo abatubanjirije bari babayeho n’uburyo bababanaga n’Imana nuko bayinezezaga ikaba idakorwa n’isoni zo kwitwa Imana yabo.


text:
Amaganya 1
1.Umurwa wi Yerusalemu ko usigayemo ubusa,Kandi wari wuzuye abantu!Uwari ukomeye mu mahanga,Ko yahindutse nkumupfakazi!Uwari umwamikazi mu ntara yarayobotse,Aratura ikoro. 2.Nijoro arira cyane,Amarira amutemba mu maso,Mu bakunzi be bose ntafite umuhumuriza.Incuti ze zose zaramuriganije,Zahindutse abanzi be. 3.Abayuda bajyanywe ari imbohe,Babitewe nakarengane nuburetwa bwinshi bikabije.Batuye mu banyamahanga,Nta buruhukiro bahabonye,Ababarenganya bose babafashe bageze mu gakubiro. 4.Inzira zi Siyoni ziraboroga,Kuko ari nta wukīza mu materaniro yera.Amarembo yaho yose ni amatongo,Abatambyi baho barasuhuza umutima.Abari baho bafite umubabaro,Na ho ubwaho hafite ishavu. 5.Abaharwanyaga barahanesheje,Ababisha baho bagize ishya.Kuko Uwiteka yahababaje ahahoye ibicumuro byaho byinshi,Abana baho bato bajyanywe ho abanyagano imbere yababisha. 6.Ubwiza bwose bwumukobwa wi Siyoni bwamuvuyeho,Ibikomangoma bye byahindutse nkimpara zihebye urwuri,Byagiye bidafite intege imbere yababyirukanaga. 7.I Yerusalemu mu gihe cyumubabaro namaganya byaho,Hibutse ibintu byaho byose binezeza,Ibyo hahoranye kera.Igihe ubwoko bwaho buguye mu maboko yumubisha,Ntihagire kivuna,Ababisha bahabonye baseka ko habaye amatongo. 8.I Yerusalemu hacumuye bishishana,Ni cyo gituma habaye ikintu cyanduye.Abahubahaga bose barahasuzuguye,Kuko babonye ubwambure bwaho.Ni ukuri hasuhuza umutima,Kandi hasubira inyuma. 9.Umwanda waho wageze ku myambaro yaho,Ntihibuka iherezo ryaho.Ni cyo cyatumye hacishwa bugufi bitangaje,Ntihagira uhahumuriza.Ayii Uwiteka, itegereze umubabaro wanjye,Kuko umwanzi anyitereye hejuru! 10.Umubisha yasingirije ukuboko kwe ibintu byaho byose binezeza,Kuko habonye yuko abanyamahanga binjiye mu buturo bwaho bwera,Abo wari wahakaniye ko badakwiriye kwinjira mu iteraniro ryawe. 11.Abantu baho bose baraganya,Barahahiriza ibyokurya.Ibintu byabo binezeza babitanze ku byokurya ngo bahembure amagara yabo.Ayii Uwiteka, reba kandi witegereze,Nahindutse umugayo. 12.Mwebwe abihitira mwese mwe, mbese ntibibababaje?Nimwitegereze murebe ko hari umubabaro uhwanye nuwanjye wangezeho;Uwo Uwiteka yampanishije ku munsi wuburakari bwe bukaze. 13.Yohereje umuriro mu magufwa yanjye,Uvuye hejuru uyageramo yose.Yategeye ibirenge byanjye umutego,Yansubije inyuma.Yangize umwihebe ngacika intege umunsi wose. 14.Ukuboko kwe kwamboheyeho umutwaro wibicumuro byanjye.Byarasobekeranye bingera mu ijosi,Yacogoje imbaraga zanjye.Umwami yantanze mu maboko yabo ntashoboye guhangana na bo. 15.Umwami yagushije intwari zanjye zose zari zantuyeho,Yankoranirijeho iteraniro ryo guhondagura abasore banjye.Umwami yaribatiye umwari wa Yuda mu muvure,Nkuko bawengeragamo vino. 16.Ibyo ni byo bindiza,Ijisho ryanjye, ijisho ryanjye riratembamo amarira nkamazi,Kuko umuhumuriza wari ukwiriye kundema umutima ambaye kure.Abana banjye babaye impabe,Kuko umwanzi yatsinze. 17.I Siyoni harara amaboko ntihaboneka uhahumuriza,Uwiteka yategetse ibya Yakobo,Kugira ngo abamukikijeho bamubere ababisha,I Yerusalemu habamereye nkikintu cyanduye. 18.Uwiteka arakiranuka kuko nagomeye amategeko ye,Nimwumve ndabinginze, mwa moko yose mwe,Kandi mwitegereze umubabaro wanjye,Abari banjye nabahungu banjye bagiye ho abanyagano. 19.Natabaje abakunzi banjye ariko baranshutse,Abatambyi banjye nabakuru banjye baguye ku murwa,Ubwo bashakaga ibyokurya bihembura amagara yabo. 20.Ayii Uwiteka, itegereze kuko ndi mu makuba,Umutima wanjye urahagaze!Umutima wanjye uradihagura kuko nagomye bishayishije,Inkota iricira hanze kandi no mu rugo hari urupfu. 21.Bumvise ko nganya ntihagira umpumuriza,Abanzi banjye bose bumvise ibyago byanjye,Bishimira ko ari wowe wabingize.Uzasohoze umunsi wavuze na bo bamere nkanjye. 22.Ibibi byabo byose bize imbere yawe,Ubagirire nkuko wangiriye,Umpora ibicumuro byanjye byose.Kuko amaganya yanjye ari menshi,Kandi umutima wanjye ukaba urabiranye.
Uri gusoma Amaganya igice cya:


text:
mar.
08
mars
2011
ISOMO RYA MBERE
Umuhanuzi Izayi (Iz 58, 9b-14)
9bNiba iwawe uhaciye akarengane n’amagambo mabi,10ugaharira umushonji igaburo ryawe bwite kandi ugahembura uwazahaye, urumuri rwawe ruzarasira mu mwijima, ijoro ry’urwijiji rihinduke amanywa y’ihangu. 11Uhoraho azakuyobora ubudahwema, azaguhaze mu gihe cy’amapfa, amagufa yawe ayakomeze. Uzamera nk’ubusitani buvomererwa, cyangwa se nk’isoko idudubiza kandi ikagira amazi adakama. 12Uzubaka bundi bushya amatongo ya kera, usubukure imishinga yari iriho mbere, bazakwite «Umuzibabyuho, usibura amayira ngo abe nyabagendwa.»
13Niwirinda kwica isabato no guharanira inyungu zawe ku munsi wanjye mutagatifu, ukita isabato «Umunsi w’umunezero », umunsi mutagatifu w’Uhoraho ukakubera «Umunsi w’icyubahiro» ukawubaha wirinda kugira umurimo ukora, wirinda guharanira inyungu zawe cyangwa guhihibikana mu bucuruzi bw’urudaca, 14ni ho uzagira umunezero muri Uhoraho, maze nzakujyane mu igare hejuru y’imisozi y’isi, ngutungishe umunani wa Yakobo, umukurambere wawe. Ni byo rwose, uwo ni Uhoraho ubivuze.
ZABURI (Zab 86 (85) 11-2,3-4,5-6)
Inyik/ Uhoraho, twereke inzira igana iwawe.
Uhoraho, tega amatwi unsubize,
kuko ndi umunyabyago w’umukene.
Undwaneho kuko nakuyobotse,
Wowe Mana yanjye, ukize umugaragu wawe ukwiringiye.
Nyagasani, ngirira imbabazi,
ni Wowe ntakira umunsi wose,
Shimisha umutima w’umugaragu wawe,
kuko ari wowe ndangamiye, Nyagasani.
Nyagasani wowe ugwa neza kandi ukagira ibambe,
wowe ugirira impuhwe zihebuje abakwirukira bose;
utege amatwi wumve isengesho ryanjye,
uhugukire ijwi ryanjye ndagutakambira.
lBANGONDIRIMBO RIBANZIRIZA IVANJILI (Ezk33,11)
Amagambo yawe Nyagasani,
aturuka kuri Roho kandi agatanga ubugingo.
Ntiwishimira urupfu rw’umugome,
ahubwo wishimira ko yahinduka akazibukira imyifatire ye
mibi, kugira ngo abone kubaho.
Amagambo yawe Nyagasani,
aturuka kuri Roho kandi agatanga ubugingo.
IVANJILI
+Luka (Lk 5,27-32)
Muri icyo gihe, 27Yezu arasohoka yitegereza umusoresha witwa Levi, wari wicaye mu biro bya gasutamo. Nuko aramubwira ati «Nkurikira.» 28Undi aherako ahaguruka, asiga byose aramukurikira. 29Nuko Levi amujyana iwe, amukorera umunsi mukuru wo kumuzimanira. Kandi ku meza hamwe na bo, hari abasoresha n’abandi benshi basangiraga. 30Abafarizayi n’abigishamategeko babo bijujutira abigishwa be bababwira bati «Kuki murya kandi mukanywera hamwe n’abasoresha n’abanyabyaha?» 31Yezu aba ari we ubasubiza ati «Abazima si bo bakeneye umuvuzi, ahubwo ni abarwayi. 32Erega sinazanywe no guhamagara intungane, ahubwo nazanywe n’abanyabyaha kugira ngo bisubireho.»


text:
“Bavuga ijwi rirenga bati “Umwana w’Intama watambwe ni we ukwiriye guhabwa ubutware, n’ubutunzi n’ubwenge n’imbaraga, no guhimbazwa n’icyubahiro n’ishimwe!”Ibyahishuwe 5:12
Ukibaza abantu ikintu kiranga abakomeye,bahita barebera ku butunzi,amashuli cyangwa imiryango umuntu akomokamo nyamara umuntu wabayeho kandi uzahoraho ukomeye,ibyo abantu bareberaho ntabwo we yarabyuzuje.
Umwanditsi w’ibitabo by’inkuru n’amateka akaba n’umunyamakuru Herbert George Wells,wavutse kuwa 21 z’ukwezi kwa Cyenda(9) 1866 I Bromley mu gihugu cy’ubwongereza ariko yaje gupfa kuwa 13 z’ukwezi kwa munani(8) mu mwaka w’1946 mu mujyi wa London mu bwongereza. Uyu mwanditsi yaranditse ati”mu mateka nta muntu wihariye kandi ukomeye wabayeho atari Yesu Kristo,nta muntu n’umwe ukwiye kwandika ku mateka y’imibereho ya muntu atabanje guhera ku mwigisha w’I Nazareti nubwo yari umukene”.
Hari undi mu hanga witwa Rabbi Stephen Wise wagize icyo avuga kuri Yesu Kristo,yagize ati”Niba utekereza neza uzasanga Yesu Kristo ari Imana yambaye akamero k’umuntu,Nta yindi nzira y’umunezero ku nzu ya Isirayeli,kubahana no gukundana atari Yesu Kristo umuyahudi kuko niwe wahinduye amateka kurusha undi abandi bantu bose babayeho.”uyu muhanga yise Yesu umugabo wibereye ku isi imyaka 33 gusa ndetse ntayakora urugendo rurenga ibirometero 100 ava I wabo ariko ahindura amateka bikomeye mu isi.
Mu gihe hari abandi bahanga benshi bagiye bagaragaza ko iyo abandi bantu bakomeye bageraga ahantu runaka, abantu mu kubereka ko babubashye bahagurukaga,umuco n’ubu ukiriho ahantu hamwe na hamwe ariko iyo Yesu Kristo yageraga ahantu abantu bagwaga hasi bubamwe bakamuramya.
Nta gushidikanya,ibi bigaragaza ugukomera kwa Yesu Kristo mu mateka ya muntu mu isi.Nubwo yakoze ibintu bikomeye kandi akubahwa cyane hari ubwo azagaruka yambaye ubwiza bwe bwo mu ijuru ubwo azaba aje gutwara abamwizeye by’ukuri.
Ese witeguye kuzimana nawe ingoma y’amahoro itazashira? Kora ibyo gukiranuka kandi wikomereze mu ijambo rye kandi amagambo ye nta kave mu kanwa kawe.


text:
Murekatete yatangiye gufashwa na bamwe mu bagiraneza, nyuma y’uko IGIHE ikoze inkuru igaragaza uburyo amaze ibyumweru bitatu arara mu nzu y’ikirangarizwabitewe n’uko nyirayo yayikuyeho urugi kubera umwenda w’amafaranga ibihumbi 45 amufitiye.
Murekatete agorwa cyane no kubona, isabune, imyambaro ndetse n’ibyo agaburira abana be.
Kuwa Gatandatu tariki 24 Nzeri 2016 ni bwo, uyu mubyeyi yavuye mu kirangarizwa yari amaze iminsi abamo, nyuma y’uko umuryango Hope and Homes for Children umwishyuriye inzu amezi ane ikanamuha amafaranga yo gukoresha mu minsi mike.
Murekatete akimara guhabwa amafaranga ibihumbi 100, yahise ashimira Umuryango Hope and Homes for Children ngo kuko watumye yigarurira icyizere cyo kubaho.
Yagize ati “ Ndishimye cyane kandi cyane kuko nari naramaze kwiheba, ariko kuba aba bavandimwe bangobotse n’ibintu bihise bingarurira icyizere cyinshi cy’uko iminsi yo kubaho y’abana banjye nanjye yiyongereye.”
Murekatete yahise yimukira mu yindi nzu yarishye amezi ane anariha amadeni yari afiteye bamwe mu baturanyi be.
Uyu mubyeyi yanahawe ubufasha bw’amafaranga n’undi munyarwanda uba ku mugabane w’u Burayi witwa Hamisi Mulamba abinyujije ku bavandimwe be aho bamuguriyemo umufuka wa Kawunga, imifuka ibiri y’umuceri, ibiro 20 by’ibishyimbo na matela ebyiri n’ibindi bikoresho nkenerwa nk’amasafuriya n’amasahani n’imyenda y’abana ndetse anemera ko buri kwezi azajya amufasha.


text:
Abahoze bafasha mu guhugura abarimu b’icyongereza (mentors) mu mashuri abanza n’ayisumbuye, barashinja REB guhunga ibiganiro yagombaga kugirana na bo nyuma y’aho bayireze muri Minisiteri y’abakozi ba Leta n’Umurimo ko yabasezereye binyuranyije n’amategeko.
Mu kwezi kwa Nyakanga 2015 ni bwo REB yasezereye bamwe bari bashinzwe guhugura no gukurikirana abarimu bigisha icyongereza mu mashuri abanza n’ayisumbuye babwirwa ko bitewe n’uko hari amavugura agiye kuba muri uwo murimo.
Aba bakozi bavuga ko REB yasheshe amasezerano (amasezerano yari kurangira muri Mata 2016) bari bafitanye ntiyabagenera ibyo bari bagenewe birimo amafaranga y’amezi bari basigaje ngo amasezerano yabo arangire nk’uko biteganywa n’amategeko.
Uwitwa Muhire Fiston yagize ati “ ubwiteganyirize bwa 2013 bwa Caisse sociale n’ubwa RAMA abantu benshi ntibishyuriwe, 2015 hari amezi y’ibirarane atarishyuwe hakaba n’icyangombwa umuntu aha undi cyerekana ko mutandukanye nta kibazo mufitanye, ariko batangiye kugitanga ari uko byagiye mu manza, hari n’imishahara y’amezi yari asigaye ngo amaserano arangire, ibyo byose nta byo baduhaye.”
REB yo ivuga ko hari ibyo yatanze muri ibyo aba bantu basaba ariko ikonongeraho ko itagombaga kubahembera amezi yari asigaye ngo amaserano arangire kuko yari yabahaye ukwezi kw’integuza ndetse ikanakubahembera.
Uku kutumvikana ku buryo aba bakozi basezerewe, ni ko kwatumye bagana Minisiteri y’Abakozi ba Leta n’Umurimo (MIFOTRA) itangira kubahuza ku itariki 18 Gicurasi 2016 ntibyarangira, ariko bemeza ko bizasubukurwa tariki ya 07 Kamena 2016.
Uwitwa Murekezi Zacharie, akaba umwe mu bahagarariye aba basezerewe na REB muri ibyo biganiro, yatangarije Makuruki.rw ko batunguwe no kumva ko ibyo biganiro bisubitswe nyamara itariki yari yarumvikanyweho bityo bakaba babifata nk’uburyo REB ikoresha ngo ikibazo gikomeze gitinde.
Yagize ati “batubwiye ko ngo bari kuri terrain badafite umwanya, ariko twe twabifashe nko kudukerereza kuko twari twabonanye kuri 18 z’ukwa gatanu, batubwira ko tugaruka uyu munsi. Mu by’ukuri twatunguwe no kumva ko REB itabonetse.”
Fabien Mberamihigo ushinzwe Umurimo muri MIFOTRA akaba n’umuhuza muri iki kibazo, yabwiye Makuruki.rw ko impamvu ivugwa n’aba bahoze ari abakozi ba REB ko ari yo yatumye REB itaboneka kandi ko ibiganiro bigomba kuba impande zose zihari, bityo ngo bagomba gutegereza REB igihe izabonekera bagakomeza ibiganiro gusa ngo bishobora gukomeza mu kwezi gutaha.
Yagize ati “ibyo bavuga ni ko bimeze bavuze ko badahari kandi ibiganiro bigomba kuba bose bahari, ntegereje ko bambwira ariko REB yari yambwiye ko mu ntangiriro z’ukwa karindwi ari bwo abakozi babishinzwe bazaba baboneka.”
Twashatse kuvugana n’abahagarariye REB muri ibi biganiro ntibyadukundira kuko umwe muri bo Telefoni ye itari iriho, naho undi usanzwe ari n’umuyobozi ushinzwe abakozi muri REB we ku murongo wa telefoni batubwiye ko arwaye atabasha kwitaba.
Byari biteganijwe ko ibiganiro byo kuri uyu 07 Kamena 2016 ari byo byari kwemeza niba ikibazo kigomba gukemurwa mu bwumvikane cyangwa se kijyanwa mu nkiko.
Ingongo ya 36 y’Itegeko rigenga umurimo mu Rwanda, rivuga ko iyo umwe mu bagiranye amaserano y’igihe kizwi yifuje kuyasesa igihe kitarangiye, yishyura ibyari bisigaye byose ngo ayo masezerano arangire.


text:
Mukakarangwa Ruth, utuye mu Kagari ka Karama, avuga ko we na bagenzi be basigajwe inyuma n’amateka bagiye gusaba inguzanyo muri gahunda ya ‘VUP’ bakayimwa. Icyashingiweho mu kubima iyi nguzanyo ngo ni uko ari ‘Abatwa’.
Mu kiganiro urubuga rw’abaturage n’abayobozi gitegurwa n’umuryango w’Abanyamakuru baharanira amahoro ‘Paxpress’ cyabereye mu Murenge wa Cyabakamyi tariki ya 8 Nzeri 2016, Mukakarangwa yagize ati “Twagiye kuguza ndi kumwe na bene wacu benshi (abasigajwe inyuma n’amateka) noneho gitifu Suzana aravuga ngo abatwa ntabwo wabaguriza ngo bazishyure."
"Ubundi nigeze kuguza ibihumbi 60 ndayishyura, ubwo ayo ngayo twari tugiye kuguza yari ibihumbi 100. Mbona ko banze kutuguriza kubera ko turi Abatwa, byarambaje cyane. Ukuntu ubuyobozi budufata bituma twumva ko turi abatwa nyine.”
Nk’uko abasigajwe inyuma n’amateka bakomeza babivuga, ngo bahabwa akato muri gahunda zitandukanye ziba zigamije gukura abanyarwanda mu bukene zirimo na ‘Girinka’.
Bucyanayandi Thadée, ati “Hari mwene wacu bahaye Girinka, twari twishimye cyane tuvuga ngo tugiye kunywa amata, abayobozi barimo veterineri witwa Claude, sosiyare (Affaire Sociale) Janvier hamwe n’umuyobozi w’umudugudu witwa Gasinzirwa bayimwaka ihaka, bavuga ngo ntazayishobora kandi nti yari yamunaniye, twese twumvaga tuzajya dufatanya tukayahirira. Hari n’indi nka batwaye mwene wacu witwa Ntakirutimana.”
Nyirabakwiye Marie Chantal, yagize ati “Baratubwiye ngo dukore koperative, bazaduha ingurube tworore twiteze imbere, twubatse ikiraro dutegereza ko baziduha turaheba, ubu hashize imyaka irenga itatu.”
Uwahoze ari Umunyamabanga Nshingwabikorwa w’Akagari ka Karama waje kwimurirwa mu Kagari ka Nyabinyenga, Mukeshimana Suzana, ushinjwa n’aba basigajwe inyuma n’amateka kubabwira nabi, ahakana yivuye inyuma ko adaha akato abasigajwe inyuma n’amateka.
Yagize ati “Uriya mukecuru arambeshyera ntabwo nigeze mutuka. Abasabye kugurizwa muri VUP babaye benshi ugereranyije n’imishinga yagombaga kugurizwa, si we wenyine utaragurijwe. Kuvuga ko namututse ni agahinda kubera ko atari mu bagurijwe.”
Umunyamabanga Nshigwabikorwa w’Umurenge wa Cyabakamyi, Jean Marie Vianney Nkurikiyumukiza, asaba aba baturage kujya bamugezaho ibiba bitabanogeye kugira ngo abafashe kubikemura.
Ati “Ni njyewe uyobora umurenge, ibiro byanjye bihora bifunguye.Umukozi w’Umurenge uzajya abwira umuturage nabi, umuturage yazajya abimenyesha noneho tugakoresha uburyo dusanzwe dukoresha bwo guhwitura umukozi.”
Akomeza avuga ko agiye gukurikirana ikibazo cy’aba basigajwe inyuma n’amateka bavuga ko bahabwa akato, dore ko amaze n’igihe gito ahawe inshingano zo kuyobora uyu Murenge.


text:
mer.
19
janv.
2011
PAROISSE NYINAWIMANA : Icyumweru cy’amasengesho yo gusaba ubumwe bw’abakristu
Nk’uko bimenyerewe , kuva ku wa 18 kugeza kuwa 25 Mutarama ni icyumweru cyahariwe gusabira ubumwe bw’abemera Kristu ku isi yose . Kimwe no muyandi ma PAROISSE , Nyinawimana hatangiye icyo gikorwa gihimbaje Kiliziya y’isi yose. Ayo masengesho azamara iminsi 8 yatangiriye ku Kibuga cya APAPEGI Cyuru aho amatorero y’abemera Kristu bari muri paroisse Nyinawimana ( ADPR EAR, Restauration Church, Assemblée de Dieu) yahuriye.
Nyuma yo guhabwa ikaze na Pasteur Gasore uhagarariye ADPR CYURU , habayeho umuhango wo kwerekana no kwakira abaturutse mu matorero atandukanye. Nyuma y’indirimbo zo guhimbaza Imana za Choral ADPR.
Padri mukuru wa Paroisse Nyinawimana , A. DUSHIMIYIMANA J.M.V yakomeje asoma ijambo ry’Imana ryavuye mu byakozwe n’intumwa 2,42. Yahereyeho asobanura ko uturango tw’ubumwe bw’abakristu ba mbere twari : Guhuzwa n’ijambo ry’Imana, Guhimbaza urwibutso rwa Pasika (isangira ritagatifu ) Gufashanya no Gusenga . P. JMV yakomeje ashimira abaje kugira ngo basabe Imana ibagaruremo uwo mutima rusange w’abemera Kristu bose. Yagarutse ku Mahoro arambye dukesha Yezu KRISTU. Asaba abemera bose kuyatwara no kuyasakaza mu ngo , mu kazi no mubuzima bw’iminsi yose.
Nyuma y’indirimbo z’amakorari hakurikiyeho inyigisho ya Pasteur Gasore wasabye abakristu bose gushimira Imana yabahuje. Abaha urugero rwa Zakeusi wemeye kwishyura ikirenga kugira ngo akomere kuri KRISTU wari wamusuye. Yamubereye amahoro asumbye ayo yaboneraga mu mafaranga no mu byubahiro.
Bashoje bavuga amasengesho yo gutakambira Imana basabira abakristu n’abandi bose kugirango bunge ubumwe.
Biyemeje kandi gukomereza amasengesho mu matorero yabo noneho bakazasoreza Nyinawimana ku wa 25 Mutarama 2011 I saa munani.
Murakagira Yezu.


text:
Iyo turi muri Kristo tuba dufite ubutware kuri satani
Nibaza ko abamarayika bajya bitegereza nk’ukuntu abantu bavuye mu mukungu wo hasi bafite ubutware k’uwari umwe mu babahagarariye mu ijuru akiriyo yitwa Lusifero, bikabatangaza niba babyibaza.
Ngaho gerageza ukore nk’umwitozo wibaze nka satani umaze imyaka irenga 2000 atsinzwe , hahize iki gihe cyose, yize uburyo Jambo yahindutse umuntu akambara umubiri, ko Yesu yaje mu isi, agapfa akazuka, agahabwa ubutware, aya makuru ayamaranye igihe. Mbese satani amaze imyaka irenga 2000 atsinzwe, nubwo akirwana ariko arabizi ko yatsinzwe kuko Yesu yamunesheje.
Inkuru yageze mu bamarayika n’abadayimoni y’uku abera bahawe ubutware na Yesu kandi bubabashisha gukandagira satani mu izina ry’Uwanesheje ariwe Yesu Kristo kuko we yahawe ubutware mu isi no mu ijuru, aya ni amagambo ubwe yivugiye amaze kuzuka.
Yesu yahaye abamwizera gukoresha izina rye mu gusenya ubwami bwa satani n’imirimo ye. Satani yaribuze. Ubundi mu bintu byari bikwiye gutera satani ubwoba ni uko wenda yari gusanga nk’abantu bose baremeye kwizera Yesu bose bagahabwa ubwo butware. Icyakora nyuma y’imyaka 2000, Yesu yanditse aya mateka, haracyari benshi bakerensheje ayo mahirwe ntibemera guhabwa ubwo butware ngo babukoreshe, babubemo, babugenderemo.
Satani ni Umubi, ari we ya nzoka ya kera yasanze Eva mu ngobyi ya Edeni, nawe arabizi ko hari abantu bakiriye ubutumwa bwiza bw’agakiza kabonerwa muri Kristo Yesu. Aba bose bahawe ubutware bwo gukandagira inzoka na sikorupiyo. Aba bose babatuwe mu bubata bw’icyaha, ntibakigengwa na byo ahubwo Kristo ababeye umugenga w’ubuzima bwabo, bapfuye ku cyaha muri Kristo Yesu, bahitamo ko Kristo abaho muri bo.
Niba wenda isi ituwe na miliyari 7, hakaba hari nka 1/3 cyakiriye inkuru nziza, bamenye ko satani yatsinzwe nubwo bose batakoresha ubwo bubasha ariko basi umubare muto w’ababasha kubyakira babasha kubuza satani amahwemo.
Umuririmbyi yaravuze ngo kwa Yesu dufite ubutware, dufite ubushobozi iyo twizeye amagambo ye nk’uko yayatubwiye.
Bibiliya ivuga ko Imana ibasha gukora ibintu biruta cyane ibyo twibwira n’ibyo dutekereza nk’uko imbaraga zayo ziri zidukoreramo. Abefeso 3 :20
Urabona izi ni imbaraga z’Imana, ari nazo ikoresha arikozikorera muri twe.
Hashimwe izina rya Yesu kubw’ubutware yaduhaye kuri satani n’abadayimoni. Yesu akwiye icyubahiro none n’iteka ryose kuko yanesheje agahabwa ubutware kuri byose.
Nubwo satani ahari kandi akaba aturwanya ariko turashima Kristo wanesheje.
Arababwira ati “Nabonye Satani avuye mu ijuru, agwa asa n’umurabyo. Dore mbahaye ubutware bwo kujya mukandagira inzoka na sikorupiyo, n’imbaraga z’Umwanzi zose, kandi nta kintu kizagira icyo kibatwara rwose. Luka 10 :18-20


text:
Kigali: Abatwara imyanda n’Umujyi baritana bamwana ku mikorere mibi
Bamwe mu batuye mu Mujyi wa Kigali, barinubira imikorere y’amwe mu masosiyete atwara imyanda idahwitse; kuko batayitwarira igihe igateza umwanda aho irunze. Gusa ba nyir’amasosiyete bavuga ko harimo akajagari ku bashinzwe gutwara iyo myanda, bakavuga ko na rwiyemezamirimo wari kujya atunganya imyanda akaba imwe mu nzitizi.
Imikorere mibi ivugwa ni uko hirya no hino mu nkengero z’umujyi wa Kigali hari ahagaragara imyanda iri mu mifuka, akenshi ugasanga ihamaze igihe kirenga icyumweru isazi (...)
Bamwe mu batuye mu Mujyi wa Kigali, barinubira imikorere y’amwe mu masosiyete atwara imyanda idahwitse; kuko batayitwarira igihe igateza umwanda aho irunze. Gusa ba nyir’amasosiyete bavuga ko harimo akajagari ku bashinzwe gutwara iyo myanda, bakavuga ko na rwiyemezamirimo wari kujya atunganya imyanda akaba imwe mu nzitizi.
Imikorere mibi ivugwa ni uko hirya no hino mu nkengero z’umujyi wa Kigali hari ahagaragara imyanda iri mu mifuka, akenshi ugasanga ihamaze igihe kirenga icyumweru isazi zituma hejuru yayo.
Abatuye mu ngo ziba hafi y’ahantu nk’aho icyo bahurizaho ni uko amasosiyete atwara iyo myanda ataza kuyihavana ku gihe ngo yubahiriza umunsi n’isaha yo gutwara iyi myanda, abaturage twaganiriye bakaba bemeza ko nyamara badasiba gutanga amafaranga yo kumena iyo myanda ahabugenewe.
Ngenzi Jean Paul uhagarariye sosiyete Agruni, imwe mu zitwara imyanda, avuga ko aka kazi kakorwaga mu buryo bw’akajagari nta sosiyete imwe yabaga izwi itwarira imyanda agace runaka; ariko ngo hari hari n’izindi nzitizi zituma akazi katagenda neza.
Ngenzi avuga ko kandi umuhanda ugana ku kimoteri cya Nduba ari mubi cyane ku buryo ubangamira abajyanayo imyanda, hakiyongeraho ko iki kimoteri kitabyazwa umusaruro bityo umwanya w’aho ibindi bijya ukaba muto.
Yongeraho icyakora ko indi mbogamizi bahura na yo, ati "Indi mbogamizi ari na yo ikomeye ni aho dutwara imyanda hadatunganyijwe, tubaza Umujyi wa Kigali ukatubwira ko rwiyemezamirimo hari ibyo atujuje, twabaza rwiyemezamirimo na we akavuga ko MVK [Umujyi wa Kigali] hari ibyo itamuhaye.”
Umuyobozi ushinzwe isuku mu Mujyi wa Kigali Mugabo John, we avuga ko hari umushoramari ari we ikibazo kiriho kuko utubahirije amasezerano yo kubyaza umusaruro ikimoteri cya Nduba. Kuri ubu Umujyi wa Kigali ngo ugiye kuhatunganya ku buryo iyo myanda izubakirwa ibyumba byabugenewe.
Ikigo cy’igihugu gishinzwe kugenzura imwe mu mirimo ifitiye igihugu akamaro RURA, cyagenye ibiciro byo gukusanya no gutwara imyanda mu ngo zo mu mirenge igize uturere tw’Umujyi wa Kigali hakurikijwe urutonde rw’ibyiciro by’ubwisungane mu kwivuza.
Ikigaragara ni uko n’ubwo iyi gahunda iriho hakigaragara ahantu imyanda imara igihe kinini, ibi ndetse bikaba byatera ikibazo cyo kwandura zimwe mu ndwara zituruka ku mwanda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abaturage baganiriye na Kigali Today, bayitangariza icyo kibazo, ntibemera ko amazina yabo atangazwa.
Umwe muri bo agira ati “Baduca ibihumbi icumi (10000RWf) iyo utabyariye kwa muganga ariko tubona ari akarengane kuko bishobora no gutungura umubyeyi wari utwite mu gihe yari atarajya kwa muganga.”
Mugenzi we nawe ati “Turabizi ko kubyarira kwa muganga ari byiza kuko abaganga babasha kwita ku mubyeyi, ariko na none guca ibihumbi 10 utashoboye kujya kubyarirayo. mbona ari akarengane gakomeye, hari n’igihe bayaguca kandi wabyariye mu nzira uri kujyayo.”
Umunyamabanga nshingwabikorwa w’Umurenge wa Mukura w’agateganyo, Icyizihiza Alida avuga ko bashyizeho ayo mafaranga kugira ngo bagerageze kugabanya imfu z’ababyeyi bapfa babyara.
Agira ati “Muri uyu Murenge hagaragaraga imfu nyinshi kubera abaturage babyarira mu urugo, ariya mafaranga rero ni amande kugira ngo babyumve cyane, yumve ko natajya kubyarira kwa muganga ahanwa.”
Akomeza avuga ko nta mubyeyi upfa gutungurwa n’inda kuko abajyanama b’ubuzima baba bakurikiranira hafi ababyeyi batwite bari mu Midugudu.
Ikindi ngo ni uko iyo bibayeho bagasanga koko umuntu yatunguwe ntabwo acibwa ayo mafaranga.
Uyu muyobozi ariko ntavuga umubare w’ababyeyi baba baritabye Imana bazira kubyarira mu rugo.
Umuyobozi w’Akarere ka Rutsiro, Ayinkamiye Emerance avuga ko ibyo bintu ntacyo abiziho akaba agiye gukurikirana.
Agira ati “Nta makuru mbifiteho, wenda umuntu yakurikirana, gusa urumva ko ari uburyo bwo gukangurira abantu kubyarira kwa muganga.
Ariko nawe urumva ko icyo giciro ari kinini kandi sintekereza ko baba baragishyizeho babanje kumvikana n’abaturage.”
Ibitekerezo ( 6 )
ikibazo nibaza:amande acibwa rubanda rutoya ashyirwaho nande?ayashyiraho yagishije inama nde? Ajya mu wuhe mufuka cg iyihe sanduku?Acungwa nande? Akora ibihe bikorwa?
Mukura,umurenge wa Mukura n’imiterere yawo,nta mihanda ihari,bivuzeko nta n’imodoka.Mbese ubuyobozi bufite gahunda ki yo kubonera uwo murenge imihanda ikwiriye?
Iyaba byashobokaga nkibariza umuyobozi w’akarere ngo ansobanurire buryo ki mu karere ayobora hashyirwaho igihano cy’akarengane nka kiriya ntabimenye! Niba atarabeshye umunyamakuru,ibyo yavuze bigaragazako ntacyo amariye abaturage.
MAZE HARI NABABYARIRA KU NZIRA,UWAKWEREKA URUGENDO UMUBYEYI AKORA AJYA KWA MUGANGA.KWA MUGANGA HABA ARIKURE KBS
Ubu se uca amafaranga umugore yabyaye, we ntabwo yabyawe? Aho kumuhemba, bamuca amafaranga? Nari nzi ko muri Rutsiro bajijutse, none nkuwo Gitifu yeguye bavuga ngo ni akarengane?
Akumiro kaba henshi? Ariko aya mabwiriza adahwitse bayavanahe?
Nakwibaza ibitaro birihafi hari umuhanda hari imodoka wasanga bihutira guca amafaranga bataranoza Ibyo mvuze ntawe utazi akamaro ko kubyarira kwamuganga
ako nakarengane
ibyo ni akarengane ndabarahiye


text:
RCS yunamiye abazize Jenoside
Ikigo cy’Igihugu Gishinzwe imfungwa n’abagororwa (RCS), cyunamiye abahoze ari abakozi b’amagereza icyenda bishwe muri Jenoside.
Ku wa Gatanu tariki ya 12 Mata 2013, Ikigo cy’Igihugu Gishinzwe imfungwa n’abagororwa cyakoze urugendo rw’amaguru, rwavaga ku cyicaro gikuru cyacyo rugana ku rwibutso rwa Kigali ruri ku Gisozi. Uru rugendo rwari rugamije kwibuka abahoze ari abakozi ba RCS.
Komiseri Mukuru Wungirije wa RCS, Mary Gahonzire, avuga ko kwibuka bikwiriye guhoraho, ati “Uru rwibutso (...)
Ikigo cy’Igihugu Gishinzwe imfungwa n’abagororwa (RCS), cyunamiye abahoze ari abakozi b’amagereza icyenda bishwe muri Jenoside.
Ku wa Gatanu tariki ya 12 Mata 2013, Ikigo cy’Igihugu Gishinzwe imfungwa n’abagororwa cyakoze urugendo rw’amaguru, rwavaga ku cyicaro gikuru cyacyo rugana ku rwibutso rwa Kigali ruri ku Gisozi. Uru rugendo rwari rugamije kwibuka abahoze ari abakozi ba RCS.
Komiseri Mukuru Wungirije wa RCS, Mary Gahonzire, avuga ko kwibuka bikwiriye guhoraho, ati “Uru rwibutso rutwibutsa byinshi, rukwiriye kuvuga ubutumwa ku banyamahanga no kwigisha urubyiruko ku byabaye ku Rwanda tubatoza kubana nk’abanyarwanda twubaka inshingano zateshutsweho n’abanyarwanda.”
Komiseri Gahonzire avuga ko biturutse mu biganiro byahereye ku wa 7 Mata 2013 muri gereza zose, buri gereza yafashe gahunda yo gusana byibuze amazu ane y’abarokotse Jenoside nk’umusanzu wo gufasha abarokotse.
Avuga ko nyuma y’imyaka 19 Jenoside irangiye, abagororwa bigishijwe, ati “Abagororwa benshi bicujije ko bahemukiye bene wabo, abenshi uba usanga badusaba ko twabageza ku miryango bahemukiye ngo bayisabe imbabazi, abenshi ubu bafite gahunda yo gusohoka bakajya hanze kwerekana aho bajugunye imibiri kugira ngo ishyingurwe mu cyubahiro.”
RCS yatanze inkunga y’ibihumbi 500 by’amafaranga y’u Rwanda yo gufasha Urwibutso rwa Jenoside rwa Kigali mu bikorwa bya buri munsi byo kurwitaho, nyuma abayigize berekeza ku rwego rw’igihugu rushinzwe imfungwa n’abagororwa kwifatanya n’imiryango y’ababuze abakozi icyenda bazize Jenoside, barimo abayobozi b’amagereza babiri.
RCS ivuga ko nyuma y’imyaka 19, abagororwa bakomeje gusaba imbabazi abo bahemukiye, ikaba isanga ari umusaruro uva mu butumwa bahabwa.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ikigo cya “Kepler” cyashyiriyeho amahirwe abarangiza ayisumbuye
Ikigo cy’Abanyamerika cyitwa “Kepler” cyigisha abarangije amashuri yisumbuye kikanabafasha kubona imirimo, kirakangurira ababyifuza guhatanira amahirwe cyabashyiriyeho.
Ayo mahirwe ashingiye ku kuba abajya muri Kepler bahabwa inguzanyo y’amafaranga y’ishuri n’ibindi bibatunga mu gihe bari kwiga, bakazishyura barangije nyuma yo kubona imirimo.
Ikindi ni uko ubusanzwe kwigamuri Kepler mu gihe cy’umwaka umwe, buri munyeshuri yagombye kuba yishyura 5000 by’Amadorali y’Amerika, arenga miliyoni 4RWf.
Ariko ngo abarangiza muri icyo kigo bazajya bishyura atarenga Amadolari y’Amerika 2000 ku mwaka, arenga miliyoni 1,6RWf.
Niyo mpamvu icyo kigo gihamagarira abarangiza amashuri yisumbuye kuzuza ibisabwa biri ku rubuga rwa interineti rwacyo bagahatanira ayo mahirwe.
Ibyo umunyeshuri asabwa ni ukugaragaza ko yarangije amashuri yisumbuye afite amanota meza. Kuba yumva, avuga kandi yandika neza icyongereza no kwandika agaragaza ko yishimira kwiga amasomo ya Kepler.
Umuyobozi muri Kepler ushinzwe itumanaho no kwakira abanyeshuri bashya, Uhirwa Sylvia asobanura iby’icyo gikorwa.
Agira ati “Mu bazandika basaba kwiga aya masomo tuzafatamo abagera ku 150, ariko tuzagenda twongera umubare w’abo twakira ku buryo mu myaka ibiri tuzaba tugeze ku 1000.”
Kepler itanga amasomo y’icungamari ari ku rwego rwa kaminuza igiye kingana n’imyaka ine. Bigisha hakoreshejwe iya kure (online) n’imbonankubone.
Iyo barangije kwiga ayo masomo ya kaminuza, bahabwa impamyabushobozi za Kaminuza ya “New Southern Hampshire” yo muri Amerika, ifitanye imikoranire ka Kepler.
Jean Monnet Ngenzi, umwe mu bigisha muri Kepler avuga ko bigisha amasomo atandukanye ajyanye n’ubuzima bwa buri musi.
Agira ati “Dusaba nk’umuntu kudukorera umushinga w’ibiciro bijyanye n’ubushobozi bw’abaturage ku gicuruzwa runaka cyashyizwe ku isoko, tukareba uburyo abigena.
Ubu abarangije muri Kepler bose babonye imirimo mu bigo bitandukanye kuko tunakorana nabyo tukumva imirimo bikeneye gukorerwa.”
Joselyne Ishimwe warangije muri Kepler ubu ukora imenyekanisha ry’ibikorwa by’ikigo cyitwa Africa Health Care Network, kivura uburwayi bw’impyiko kiri i Rubavu.
Ahamya ko yabonye ubumenyi bufite ireme butuma amaraporo yandika amuhesha icyizere n’inshingano zagakwiriye gukorwa n’abayobozi be bakuru.
Ibitekerezo ( 5 )
nibyiz gs nanjy njyiz amahirw nahiga kbs
Mudufashe dukeneye kwiga muri kepler kandi ibisabwa turabyujuje, ni Rachel MUSENGIMANA Murakoze.
mwakir abanyarwanda gusa canke n,abanyamahanga?abize ama Ecoles professionnel mwabakira? ndashaka kwiga muri kepler nanje.mumfashije iki?
komfise diplome professionnel nkaba ndi umurundi?
Ndashimira cyane iki Kigo kubwo uruhare rukomeye kigira mu kuzamura imibereho myiza y’abanyarwanda kandi ndanashishikariza abanyeshuri bari mu mashuri yisubuye kutazapfusha ubusa aya mahirwe kuko abonwa na bake.
Na none kandi aya ni amahirwe akomeye Kepler University ibonye yo kumenyekana biruseho, ni ngombwa rero gukomeza gushyira mu bikorwa ingamba zose zatuma ibyo ibinyamakuru biyivugaho bikomeza kuba impamo.
Kepler came at the right time. It is a competency based learning institution, and intensive. It just depends upon students’ learning pace to complete their A1 or A0. Students can graduate in mere 1 or 2 years respectively.
Kepler on the go!


text:
Ikibazo cy’uburenganzira bwa muntu ntigikunze kuvugwaho rumwe usanga mu bihugu bimwe abaturage batazi neza uburenganzira bwabo kimwe n’uburenganzira bw’ibanze baba bakeneye, ibi bibatera kwihutira uburenganzira mu bya politiki mbere y’uko bihutira uburenganzira bujyanye n’imibereho myiza ibyo bakabikora babishowemo n’abakoloni baba bagamije gusahura ibihugu byabo.
Umunyamategeko Nkongoli Laurent ni Komiseri muri Komisiyo y’uburenganzira bwa muntu ushinzwe uturere twa Nyarugenge, Gatsibo, Muhanga, Rusizi na Nyamasheke avuga ko mu ijambo rya Perezida Kagame aherutse kuvuga ku wa 09/09/2016 ubwo yari mu gikorwa cy’aho abayobozi b’uturere bamurikaga imihigo y’umwaka wa 2015–2016 no gusinya imihigo y’umwaka 2016-2017, yagaragaje ubuhanga ngiro .
Ati ”Ijambo yahavugiye ririmo ubuhanga ngiro mu bijyanye n’ubumenyi bw’uburenganzira bwa muntu, ibyo yavuze by’amajyambere, demokarasi, ubwisanzure, n’uburenganzira bwa muntu uko bwuzuzanya, biri neza neza no mu byemerejwe i Vienne ku wa 25/ 06/ 1993 aho ibihugu bigize umuryango w’abibumbye byicaye bikagira ibyo byemeza mu rwego rw’uburenganzira bwa muntu”.
Avuga ko mu byemerejwe i Vienne mu ngingo ya mbere harimo ko uburenganzira bwa muntu bwose bugomba kubahwa nk’umubumbe, mu ngingo ya 2, bakavuga ko abaturage bafite uburenganzira bwo kwihitiramo ibibabereye nk’abanyagihugu, mu gihe mu ngingo ya 5 bavuga ko uburenganzira bwose bwa muntu bwuzuzanya budatandukanywa cyangwa ngo bugongane.
Ibyo ni byo Komiseri Nkongoli aheraho avuga ko abakoloni babyirengagiza kubera inyungu baba bafite ku bihugu ati ”Bagonganisha uburenganzira bitari mu neza n’imibereho myiza y’abanyagihugu, njye mbona ari ukubarangaza bigamije kutabazwa umutungo baba barakuye muri ibyo bihugu no kubazwa uwo baba barimo kuhakura”.
Komiseri Nkongoli akomeza avuga ko umuntu warembye uri mu bitaro icyo akeneye mbere ari ukuvurwa ati ”Nibaza ko umuntu w’indembe kumubwira kubyuka ngo ajye gushinga umutwe wa politiki atari byo biba bikwiye kuza mbere yo kumuha imiti, nibwira ko umuntu utazi gusoma, utanashobora kwisomera icyapa kumubwira ngo haguruka ushinge ishyaka atari byo akeneye mbere yo kumufasha kujya mu ishuri, ariko abakoloni bo ibyo babyirengagiza nkana bati “ntimwatoye neza, nta demokarasi mufite n’ibindi biba bigamije kubasaza bagasenya ibihugu byabo mu nyungu z’abo bakoloni ”.
Umunyamategeko Nkongoli yongeraho ko n’aho basanze uburenganzira bwa muntu bwubahirizwa bashaka ibindi bavuga ati ”Nk’aha mu Rwanda aho Abanyarwanda bafashe icyemezo kigena imibereho yabo bahitamo ibibabereye nk’abanyarwanda usanga abo bakoloni bavuga bati”Nta bwisanzure muri Politiki mufite, bahora iteka bashaka icyarangaza abantu”.
Komiseri Nkongoli avuga ko icyo abanyafurika bakeneye ari ukumenya neza ibibabereye bityo nk’umugabane bakazamukira hamwe.
Ati” Amasezerano ya mbere y’uburenganzira bwa muntu muri Afurika avuga uburenganzira bwa muntu n’ubw’abaturage, natwe turagira tuti”Uburenganzira bwa muntu n’ubw’Abanyarwanda ni yo mpamvu dushyiraho ubwisungane mu kwivuza mu gihe n’Amerika babigerageje bikaba bitarakunda, ni yo mpamvu dushyiraho gahunda y’uburezi kuri bose bigamije guha buri wese uburyo bwo kwiga, ni yo mpamvu twahisemo kuvugurura itegeko nshinga biri mu neza n’iterambere twifuza ”.
Yasabye abayobozi gukomeza kubaha amategeko buri cyemezo cyose bafashe bakishingikiriza amategeko ati ”Itegeko nshinga rirahari, buri muyobozi agiye mu byemezo afashe yisunga ingingo zirikubiyemo ibintu byakomeza kuba byiza, kuko nta muyobozi warya ruswa mu gihe yubashye Itegeko Nshinga, ntawarenganya mu gihe yaryubashye, kuko mu ngingo yaryo ya 13 harimo ko umuntu ari Umunyacyubahiro n’Umunyagitinyiro Leta n’izindi nzego zifite inshingano zo kumurengera”. Ahamya ko ibyo n’ibikorwa bizakomeza kuba ishingiro ry’iterambere rirambye mu gihugu kiyubashye kandi gikomeye.
Yasoje asaba abanyarwanda by’umwihariko gukomeza gusenyera umugozi umwe, bubaka igihugu cyabo, banirinda uwo ari we wese wabashuka akabayobereza mu by’uburenganzira mu by’ukuri batabuze.
Hashize igihe gito zimwe muri za sosiyete zifite imodoka zitwara abagenzi mu Mujyi wa Kigali zishyizeho gahunda yo gutwara abantu hakoreshejwe amakarita. Ayo ma karita iyo witegereje, usanga (...)
Igihugu cya Gambia ntabwo gikunze kuvugwa cyane kubera ubukene bwacyo ariko cyaje kuvugwa mu mwaka ushize kubera indwara ya ebola yakijahaje n’udushya twa Perezida wacyo, Yahya Jammeh, turimo ko (...)
Uburyo Donald Trump, ubu watorewe kuyobora igihugu cy’igihangange cya Amerika, yiyamamaje narinzi ko adashaka kuzatorwa. Rimwe ati aha nzahubaka igikuta, ati nikundira Putin, nzirukana aba (...)
Hashize igihe gito zimwe muri za sosiyete zifite imodoka zitwara abagenzi mu mugi wa Kigali zishyizeho gahunda yo gutwara abantu hakoreshejwe amakarita. Ayo ma karita iyo witegereje, usanga (...)
Ikibazo cy’uburenganzira bwa muntu ntigikunze kuvugwaho rumwe usanga mu bihugu bimwe abaturage batazi neza uburenganzira bwabo kimwe n’uburenganzira bw’ibanze baba bakeneye, ibi bibatera kwihutira (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
_____________________________
Ijambo cy’Icyunamo 2014.
Soma ibikurikira...
« Ibyabaye mu Rwanda mu myaka yashize mwese murabizi n’uburyo byaduhekuye murabyibuka, bigomba rero kutubera isomo rikomeye, maze tukirinda icyatuma u Rwanda rusubira mu myiryane, intambara nkizahitanye abavandimwe bacu n’inzirakarengane nyinshi kuburyo ntamunyarwanda utarapfushije abavandimwe cyangwa inshuti.
Ndabasaba nkomeje ko twakwirinda amacakubiri ayo ariyo yose yatuma abanyarwanda bongera gusubira mu myiryane cyangwa mu ntambara. Igihe kirageze ko abanyarwanda bakumvikana,bagashyirahamwe, bakabwizanya ukuri kugirango babashe kubabarirana no guharanira amahoro, ubumwe n’ubwiyunge. Ndongera gusaba abanyarwanda kwirinda gukorera m’udutsiko tugamije inyungu bwite zaba iza politiki, amoko n’uturere kuko aribyo byashyize igihugu cyacu mu kaga, bikaba aribyo byatumye u Rwanda ruhora rufite impunzi nyinshi mu mahanga. Nimutyo rero dushyire hamwe twubake ubumwe nyakuri maze duharanire ubwumvikane. Shyigikiye byimazeyo: umugambi mwiza w’amahoro wo guhuza abanyarwanda bose.
Dukwiye kwamagana udutsiko twavutsa abanyarwanda uburenganzira bwabo bwo gutaha no kuba m’urwababyaye bisanzuye. Ibihe turimo biradusaba gukorera hamwe no kumvikana maze tukabasha kunga imitima ibabaye y’abanyarwanda , kugirango dutegure ejo hazaza heza buri munyarwanda yibonamo. … » (King Kigeli V)
____________________________
*Partagez aussi ici votre opinion! Urifuza gutangaza inkuru nshya ku rubuga? Twoherereze ibi:
-Andika izina ryawe(nyaryo)
-Andika Email yawe(ikora)
-Ohereza message uvuga izina wifuza gukoresha wandika (Identifiant), kimwe n’iryo wifuza ko rigaragara kuri site (Pseudonyme niba uyikeneye), unatwibwire uwo uriwe muri make.
-Uzohererezwa message igusobanurira ibyo kubahiriza mu kwandika. Ushobora kwitabaza formulaire iri hasi mu kutwandikira. Turagutegereje!!!!
N.B. Kohereza igitekerezo cyangwa inyandiko, wakwifashisha nk’uko bisanzwe formulaire iri hejuru, cyangwa se courriel theophilem2001@yahoo.fr. Inyandiko zoherejwe zibanza icyakora gusuzumwa mbere yo gutangazwa, kugira ngo harebwe niba zitanyuranya n’intego y’iyi site. Bimwe mu bitekerezo bihinnye bishobora no gusomerwa mu gice cy’Abatwandikiye, uretse ko kubifuza guhina inyandiko urubuga rwa commentaire rukinguye kuri buri muntu wese wifuza kwandika. Gutangaza inkuru zisohoka ako kanya nabyo biremewe ku babifitiye uburenganzira. Kugira ngo ubwo burenganzira bubeho, ubasha kwandika ugaragaza icyo cyifuzo, ubundi hakabaho kumvikana kuri conditions zo gutangaza inkuru. Murisanga kuri Blog.


text:
ven.
02
nov.
2012
ISOMO RYA MBERE
Ibaruwa Mutagatifu Pawulo Intumwa
yandikiye Abanyafilipi (Fil 3, 17-21 ; 4, 1)
3,17Mwese bavandimwe, mugenze nkanjye kandi mwitegereze abakurikira urugero tubahaye. 18Koko rero nabibabwiye kenshi kandi n’ubu ndabivugana amarira : hariho benshi bagenza nk’abanzi b’umusaraba wa Kristu. 19Amaherezo yabo ni ukorama; kuko inda yabo bayigize Imana yabo, maze bakikuriza mu byagombaga kubatera isoni, bo baharanira iby’isi gusa. 20Twebweho iwacu ni mu ijuru ; ni ho hazaturuka Umukiza dutegereje, Umwami wacu Yezu Kristu, 21We uzahindura ukundi umubiri wacu wa gitindi, ugasa n’umubiri we wakirana ikuzo, akoresheje ububasha afite bwigarurira byose. 4,1Nuko rero, bavandimwe banjye nkunda kandi nkumbuye cyane, mwebwe byishimo byanjye n’ingororano yanjye, nimukomere mutyo muri Nyagasani, nkoramutima zanjye !
ZABURI (Zab 122 (121), 1-2, 3-4a, 4b-5)
Inyik/ Nimuze tujye mu Ngoro y’Imana twishimye !
Mbega ibyishimo nagize igihe bambwiye,
bati “Ngwino tujye mu Ngoro y’Uhoraho !”
None urugendo rwacu rutugejeje
ku marembo yawe, Yeruzalemu !
Yeruzalemu, uri umurwa wubatse neza,
umugi ucinyiye cyane.
Aho ni ho imiryango ya Israheli,
imiryango y’Uhoraho iza mu mutambagiro.
Aho ni ho Israheli iza gusingiza Uhoraho uko yabitegetswe ;
ni ho hari intebe y’ukomoka kuri Dawudi,
intebe yicaraho igihe aca imanza.
IBANGONDIRIMBO RIBANZIRIZA IVANJILI (1 Yh 2, 5)
Alleluya Alleluya.
Ukurikiza ijambo rya Kristu,
muri we urukundo ruba rwuzuye koko.
Alleluya.
IVANJILI
+ Luka (Lk 16, 1-8)
Muri icyo gihe, 1Yezu akomeza kubwira abigishwa be ati “Habayeho umuntu w’umukungu wari ufite umunyabintu yashinze ibintu bye, maze bamumuregaho ko abipfusha ubusa. 2Aramuhamagaza aramubwira ati “Ibyo numva bakuvugaho ni ibiki ? Murikira ibyanjye kuko kuva ubu utazongera kumbera mu bintu.” 3Nuko uwo munyabintu aribaza ati “Nzabigenza nte ko databuja ankuye mu bintu bye ? Guhinga ? Sinabishobora. Gusabiriza ? Binteye isoni. 4Mbonye uko nzabigenza, kugira ngo nimara kuva mu bintu bye nzabone abanyakira iwabo.” 5Nuko ahamagaza abarimo imyenda ya shebuja bose, umwe, umwe, maze ahera ku wa mbere aramubaza ati “Databuja umufitiye umwenda ungana iki ?” 6Undi aramusubiza ati “Ibibindi ijana by’amavuta y’imizeti.” Umunyabintu aramubwira ati “Akira urupapuro rwawe, wicare wandikeho vuba ko ari mirongo itanu.” 7Hanyuma abaza undi ati “Wowe se urimo mwenda ki ?” Aramusubiza ati “Imifuka ijana y’ingano.” Aramubwira ati “Akira urupapuro rwawe, wandikeho ko ari mirongo inani.” 8Nuko shebuja atangarira uwo mugaragu w’umuhemu, kuko yamenye kwiteganyiriza. Koko abana b’iyi si mu mibanire yabo, barusha ubwenge abana b’urumuri.”


text:
Abanyeshuri bavuga ko kubuzwa gukurikirana amasomo kubera amafaranga y’agahimbazamusyi ka mwarimu. Hari abo bigiraho ingaruka kuko mu gihe bageze iwabo bagasanga ntayo bafite bibaviramo kwirirwa bazerera kuko baba batemerewe gusubira ku ishuri bikaba byabashora mu ngeso mbi zitandukanye.
Abaganiriye na Kigalitoday ubwo bari bamaze kwirukanwa mu gitondo cyo kuri uyu wa 17 Kanama/2016 ariko batashatse ko amazina yabo amenyekana bavuga ko kwirukanwa bibagiraho ingaruka zirimo kuba inzererezi kuko bahita bigira kureba za filime.Ibi kandi bishobora kubagiraho ingeso zitari mbi kandi banacitswe amasomo.
Umwe muri bo ati “Ingaruka bitugiraho cyane ni ugucikwa amasomo kuko ntabwo wacikwa amasomo umunsi wose ngo uvuge ko nta ngaruka uzagira ugiye gukora ikizamini. Nk’ubu nk’amasomo twacitswe agera muri atanu”.
Mugenzi we ati “Guta ishuri byo byavamo, kuko hari ukuntu umwana agenda agasanga umubyeyi nta mafaranga bigatuma hari abirirwa barimo kuzerera mu mihanda ugasanga ahuriyemo n’urundi rubyiruko rubi rukamwosha nawe akaba yinjiye mw’igurupe (group) y’abanyabyaha”.
Ubwo Kigalitoday yageragezaga kuvugana n’ubuyobozi bw’ikigo kuri kino kibazo, umuyobozi w’urwunge rw’amashuri rwa Muhoza ya II Rukundo Anastase ku murongo wa telefone yavuze ko muri gahunda y’umunsi ntayo kuganira n’itangazamakuru afitemo.
Umukozi w’Akarere ka Musanze ushinzwe uburezi Munyemana Desire, avuga ko amafaranga yakwa abanyeshuri agenwa ku bwumvikane bw’ikigo n’ababyeyi, gusa ngo uko byagenda kose ntibyemewe ko umwana abuzwa kwiga.
Ati “Ubundi ntibyagakwiye gukorwa ngo batume umwana kuko buriya umwana iyo umutumye umubyeyi abandi biga hari ikintu atakaza kandi singombwa, kuko iyo wirukanye umwana ku masezerano wagiranye n’umubyeyi umwana niwe ubizira. Ubwo rero aho bibaye tuba tugomba kubacyaha kuko bitari mubyo baba baravuganye n’ababyeyi”.
Ku rwunge rw’amashuri rwa Muhoza II ku gihembwe abanyeshuri batanga amafaranga ibihumbi bitanu by’agahimbazamutsi ka mwarimu hakiyongeraho ibihumbi 13 byo gufatira ifunguro kw’ishuri hamwe n’andi 11400 yitwa amafaranga y’ishuri.


text:
Crèche ni ahantu abana bato birirwa kuva mu gitondo kugera saa sita cyangwa nimugoroba. Bashobora no kuhagera saa sita bagataha nimugoroba, kuhamara amasaha make byaba buri munsi cyangwa iminsi mike ; bituruka ku bushobozi ndetse n’ubushake bw’ababyeyi.
Mu Rwanda crèches zitangiye vuba, ntizimenyerewe ndetse zinavugwaho byinshi, Hari abumva ari iz’abakire, ari ukwikuraho umwana ukamwohereza ahandi hantu, hari abumva nta kamaro kazo ntacyo zifasha umwana kirenze icyo abona yiriranywe n’umukozi mu rugo aho amanyereye, hari abumva ari ukunaniza umwana ahubwo ajya gutara imico mibi, hari n’abumva ari byiza ariko bakumva ubushobozi butabibemerera n’ibindi byinshi…
Ubundi uburere nyabwo ni ubwo umwana ahabwa n’ababyeyi be, bakamuyobora mu nzira nziza no mu ndangagaciro nyazo. Ariko muri iki gihe kubera uko ubuzima bugenda buhenda, ababyeyi baba bose barize bakeneye gukoresha diplome zabo mu gushaka imibereho.Ibyo rero bishobora gutuma bibaza aho bazakura abakozi beza bazasigira abana babo baba bakiri bato.
Crèche mu by’ukuri ni igisubizo kuri byinshi mu bibazo umuntu yakwibaza bijyanye n’imibereho y’abakozi cyane cyane ababa bagomba kujya ku kazi ka buri munsi kandi bafite abana bato.
Crèche rero iza ifasha abana muri byinshi harimo kubigisha imibanire yabo hagati yabo, gukina, kwidagadura, kumenyera pots, kwiga kumenya uko yitwara no kumutegura gutangira ishuri.
Ibi ntabwo biba byoroshye kubigeraho ku mwana wiriranwa n’umukozi mu rugo. Ndetse n’uwiriranwa n’umubyeyi amujyanyeyo rimwe na rimwe biba byiza.
Ibyiciro bya za Creche
Creche ziri ubwoko bwinshi zatandukana ukurikije ibyo umwana akorerwa ndetse, aho iherereye n’amafaranga yishyurwa, hari iziba mu rwego rwo hejuru, hari iziciriritse ndetse n’iziri mu rwego rworoheje. Kugira ngo uhitemo rero wakwibaza ibi bikuririkira :
- Ese iyo crèche nyifitiye icyizere gihagije ku bubasha bagira ku mwana wanjye(Imyemerere, imibanire) ?Mbese nemeye ko bambera aho ntari nk’umubyeyi nta mutima unsimbuka ?
- Ese umwana wanjye agize ikibazo cyangwa impanuka yavuzwa byoroshye ?
- Abo nsigiye umwana bameze bate ? Bamufitiye urukundo n’urugwiro ?
- Isuku yaho yifashe ite ?
- Imirirere iteye ite ?
- Umwuka waho umeze ute ? Umwana ntibimugora kumenyerana n’abandi ?
- Bishobotse waganira n’umuyobozi wa crèche(nyirayo)ukumva icyerekezo cye mu kurera abana.


text:
Igisubizo: Ingingo yo kubyarwa n’isugi ni iy’ingenzi cyane (Yesaya 7:14; Matayo 1:23; Luka 1:27, 34). Reka tubanze turebe uburyo ibyanditswe bibisobanura. Mu gusubiza ikibazo cya Mariya, “Ibyo bizabaho bite ko ntararyamana n'umugabo?” (Luka 1:34), Malayika Gaburiyeli yagize ati “Umwuka Wera azakuzaho, n'imbaraga z'Isumbabyose zizagukingiriza” (Luka 1:35). Malayika abwira Yozefu kudatinya kurongora umugeni we Mariya “kuko imbuto imurimo ari iy'Umwuka Wera.” (Matayo 1:20). Matayo atubwira ko iyo sugi “ifite inda y'Umwuka Wera” (Matayo 1:18). Abagalatiya 4:4 naho hashimangira iyo ngingo yo kubyarwa n’isugi: “Imana yohereza Umwana wayo wabyawe n'umugore.”
Ibyo byanditswe bishimangira ko kuvuka kwa Yesu ari imbuto y’Umwuka Wera mu nda ya Mariya. Utagaragara (Mwuka Wera) yakoreye mu nda ya Mariya igaragara. Birumvikana ko Mariya atashoboraga kwitera inda, nuko rero muri ubwo buryo yari “urwabya”. Imana niyo yonyine yashoboraga gukora igitangaza cyo kwambara umubiri w’umuntu.
Nanone, guhakana ko Yesu atari mu nda ya Mariya bisa muri make no kwemeza ko Yesu atari afite umubiri w’umuntu. Ijambo ry’Imana ryerura ko Yesu yari umuntu wuzuye, ufite umubiri ufatika nk’uwa buri wese. Uyu mubiri yawukuye kuri Mariya. Ariko nanone, ntitwibagirwe yuko Yesu yari Imana yuzuye, afite kamere Ihoraho kandi idacumura (Yohana 1:14, 1 Timoteyo 3:16, Abaheburayo 2:14-17).
Yesu ntiyasamwe mu cyaha; ni ukuvuga ko atari afite kamere y’icyaha (Abaheburayo 7:26). Bigaragara yuko kamere y’icyaha ihererekanywa ku bantu bose bayikomora ku babyeyi (Abaroma 5:12, 17, 19). Kubyarwa kw’isugi byakuyeho iryo hererekanya rya kamere y’icyaha, bituma Imana Ihoraho ibasha kuba umuntu muziranenge.
Ikibazo: Kuki kubyarwa n’isugi ari ingenzi cyane?
Igisubizo: Ingingo yo kubyarwa n’isugi ni iy’ingenzi cyane (Yesaya 7:14; Matayo 1:23; Luka 1:27, 34). Reka tubanze turebe uburyo ibyanditswe bibisobanura. Mu gusubiza ikibazo cya Mariya, “Ibyo bizabaho bite ko ntararyamana n'umugabo?” (Luka 1:34), Malayika Gaburiyeli yagize ati “Umwuka Wera azakuzaho, n'imbaraga z'Isumbabyose zizagukingiriza” (Luka 1:35). Malayika abwira Yozefu kudatinya kurongora umugeni we Mariya “kuko imbuto imurimo ari iy'Umwuka Wera.” (Matayo 1:20). Matayo atubwira ko iyo sugi “ifite inda y'Umwuka Wera” (Matayo 1:18). Abagalatiya 4:4 naho hashimangira iyo ngingo yo kubyarwa n’isugi: “Imana yohereza Umwana wayo wabyawe n'umugore.”


text:
Hagayi 2:19.. (...) uhereye uyu munsi nzabaha umugisha. Umwana w’imyaka 6 wategurirwaga Isabukuru baramubajije ngo n’iki wumva ukeneye arasubiza ngo ntimumbaze icyo nkeneye ahubwo mumbaze icyo nifuza.
Iyi mvugo irasa nk’aho itumvikana ariko mu by’ukuri icyo twifuza kiratuta icyo dukeneye. Dukenera byinshi ariko muri byo habamo iby’ingenzi twifuza. Nasanze kimwe mu bintu buri wese akeneye kandi yifuza ari umugisha w’Imana. Ariko nahishyuriwe ko uwo mugisha twese dukeneye ugira ibisabwa (requirements cg conditions) benshi bibananira kuzuza. Niyo mpamvu Imana igira abo iha umugisha abandi ntibawubone.
Bimwe mu bisabwa kugirango Imana ihe umuntu umugisha ni ibikurikira:
1) Imana iha umuntu umugisha iyo ashyize Imana ku mwanya wa mbere (Hagayi 2:15-18; Matayo 6:31-33);
2 ) Imana iha umuntu umugisha iyo ayumvira (Abalewi 26:3-12; Gutegeka Kwa Kabiri 28:1-14; Nehemia 6:2-3);
3) Imana iha umuntu umugisha iyo ayikorera, iyo awuyigarurira (Malaki3:9). Gerageza gushyira mu bikorwa aya mahame ko ari 3, uzambwira uko bizakugendera!
Uno munsi ndakwaturaho umugisha kandi kwizera kwanjye kumbwira ko uzawuhabwa!
Dr. Fidèle Masengo, Foursquare Church Kimironko masengof@yahoo.fr


text:
Mu Rwanda, zimwe muri za Koperative zo kuguriza no kuzigama zizwi ku izina rya COOPEC zatangiye guhomba.
COOPEC zari zashyizweho na Leta y’u Rwanda ngo zifashe abaturage, cyane cyane abo mu cyaro, kurwanya ubukene, maze si ukuvuka ziza ari nk’uburo buhuye.
Uko COOPEC yavukaga yazaga ifite izina rituma abaturage bayigirira icyizere, maze abantu bakihutira kuyigana. Byanatumwe hari abantu bagiraga udutabo tugeze kuri 6 twa za COOPEC zitandukanye.
Muri iyi minsi, bamwe mu baturage babikije muri io za COOPEC basigaye bajya kwaka amafaranga yabo bakayabura. Nk’ababikije muri COOPEC yitwaga « Igisubizo » barindiriye ko Banki Nkuru y’Igihugu, BNR, ari yo izabarwanaho, kuko iyo COOPEC yamaze guhomba burundu, ikaba yarafunze imiryango. Uwitwa Kantarama na we yatangarije Ijwi ry’Amerika ababaye cyane ko aherutse kujya gushaka udufaranga twe yari afite muri COOPEC « Ongera » bakamubwira ngo nabe yihanganye. Yibaza igihe azategerereza.
Mu kiganiro yagiranye n’abanyamakuru kuri uyu wa kabiri tariki ya 6 Kamena 2006, Perezida w’u Rwanda, Paul Kagame, yatangaje ko gukorera mu kajagari kw’izo COOPEC ari byo biri gukurura imikorere mibi yazo.
Gusa ikigaragara ni uko icyo izo COOPEC zari zashyiriweho atari cyo zakoze, n’abo zari zashyiriweho sibo bazigannnye. Ahubwo zihaye gukora nka banki zisanzwe z’ubucuruzi, bituma ubukungu bwa zimwe muri zo buhungabana.


text:
Urwenya:Ibya Jyamubandi
Ibya Jyamubandi
Kera amapfa yarateye imyaka iruma mu mirima n'amariba menshi arakama. Umugabo Jyamubandi , umugore we n'abana bagatungwa no kurya ubusabusa ku buryo abana baryaga ibijumba gusa imboga zarabaye imboneka rimwe. Kera kabaye haza imiryango myishi gutabara akarere bari batuyemo maze babaha ibishyimbo. Bose bari bararambiwe kurya ibijumba dore ko n'amazi nyine yari imboneka rimwe bitavaga mu muhogo. Aho ibishyimbo bibonekeye Jyamubandi asanga ari bike maze abwira umugore we ati" Bariya bana baracyari bato bashoboye kurya ibijumba ntuzabampere udushyimbo ntituzi igihe imvura izagwira ntazabura imbuto baturiye tugashira.” Umugore abika udushyimbo ariko akajya akoraho duke akadutekera Jyamubandi. Kugira ngo abana batazibagirwa uko ibishyimbo bimera akabatekera ibijumba abigeretse ku bishyimbo. Ni uko umunsi umwe bajya kurya uko bisanzwe, se w'abana yicara hariya n'udushyimbo ku gasahani, abana na nyina bajya hariya n'ibijumba byabiriwe. Umwana muto muri bo aza kurabukwa igishyimbo kiza cyari cyafashe ku kijumba arakitegereza ariko ntiyakirya. Ni uko aragifata akinaga n'ingufu nyishi ku isahani ya se ati"jya mu bindi nawe, waje ute aha?" Se w'umwana ashigukira hejuru yumvise igishyimbo kibaraje ku isahani dore ko yari ayigerereye! Induru ayiha umunwa ati “noneho amarozi yatumye imvura itagwa bayataye mu isahani yanjye.” Ariruka ngo agiye kuraguza maze wa mwana ati “ndabirya dore igihe nabirebeshereje amaso gusa.” Udushyimbo umwana araturya maze se aho agarukiye aza avuga ati “namenye ko Rubwa utuye munsi y'urugo rwanjye ariwe wari ugiye kundoga.” Umwana ati “Rubwa yagorwa yagorwa! Nashatse gushyira igishyimbo mu bindi maze kuko wari uhuze ugira ngo kivuye hejuru none ngo Rubwa!” Kuva ubwo Jyamubandi abwira umugore ati “teka ibishyimbo byose bisigaye abana barye bahage ejo batazanterurana n'isahani.”
Shyiraho Igitekerezo!
Subscribe to: Post Comments (Atom)


text:
2 Abami 2: 9-10 "Bageze hakurya Eliya abwira Elisa ati"Nsaba icyo ushaka cyose, ndakigukorera ntaratandukanywa nawe." Elisa aramusaba ati"Ndakwinginze, ndaga imigabane ibiri y’umwuka wawe." Eliya aramusubiza ati"Uransaba ikiruhije cyane. Icyakora numbona nkigukurwaho birakubera bityo, ariko nutambona si ko biri bube."
Maze kwiga kino cyanditswe numvise cyane ko hari icyo abafite impano basabwa kugirango yikube, hari n’icyo abarera impano bakora gihembera ihererekanya ry’impano.
Kubera ihishurirwa ngize muri iyi nyigisho nzayiganiraho mu ijambo.
Weekend nziza kuri twese!


text:
HAPPi Generation mu gufasha urubyiruko kwiteza imbere
Minisiteri y’Urubyiruko n’Ikoranabuhanga mu Itumanaho n’Isakazabumenyi, iratangaza ko gahunda ya ‘HAPPi’ yashyiriweho urubyiruko hagamijwe kurufasha kurufasha kwiteza imbere biyubakamo icyizere no guharanira gukunda Igihugu.
Umunyamabanga Uhoraho muri iyi Minisiteri ushinzwe Itumanaho n’Isakazabumenyi, Rosemary Mbabazi, yasobanuriye urubyiruko rwari mu ihuriro rya Imbuto Foundation rwaturutse mu gihugu hose mu ngando y’iminsi ibiri, ko HAPPi Generation ari gahunda yashyiriweho urubyiruko (...)
Minisiteri y’Urubyiruko n’Ikoranabuhanga mu Itumanaho n’Isakazabumenyi, iratangaza ko gahunda ya ‘HAPPi’ yashyiriweho urubyiruko hagamijwe kurufasha kurufasha kwiteza imbere biyubakamo icyizere no guharanira gukunda Igihugu.
Umunyamabanga Uhoraho muri iyi Minisiteri ushinzwe Itumanaho n’Isakazabumenyi, Rosemary Mbabazi, yasobanuriye urubyiruko rwari mu ihuriro rya Imbuto Foundation rwaturutse mu gihugu hose mu ngando y’iminsi ibiri, ko HAPPi Generation ari gahunda yashyiriweho urubyiruko hagamijwe kurushakira ubuzima bwiza.
Rumwe mu rubyiruko rwaganirijwe kuri gahunda ya HAPPi Generation, bavuga ko izabafasha gutanga umusaruro mu bandi no kuba inyangamugayo mu gutegura ejo heza.
Umuyobozi w’Akarere ka Kicukiro Paul Jules Ndamage, yasabye urubyiruko gukomeza kuba imbaraga z’Igihugu baharanira kugikunda. Ati “Mu 1994 habayeho urubyiruko rudakunda Igihugu (aha yabasobanuriye ko hari urubyiruko rwakoze Jenoside)”.
Yabasabye kwihuta mu guteza Igihugu imbere, bagahangana n’abanenga ibyiza u Rwanda rwagezeho. Avuga ko rugomba gusangiza ibitekerezo byarwo byubaka n’ibigaragaza aho rugeze.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Igisubizo: Kumva icyo Bibiliya ishaka kuvuga ni kimwe mu bintu by’ingenzi mu buzima bw’umukristo. Imana ntidusaba gusoma Bibiliya gusa. Tugomba kuyisoma uko bikwiye (2 Timoteyo 2:15). Kwiga Bibiliya ni icyate kitoroshye. Kunyuzamo amaso cyangwa kuyisoma amahushuka bishobora gutanga imyanzuro ifutamye cyane. Ni ngombwa rero kubanza kumenya amahame y’ingenzi yagufasha mu kumva icyo Bibiliya ivuga.
Icya mbere kandi cy’ibanze, usoma Bibiliya agomba gusenga, agasaba ubwenge Mwuka Wera, kuko ari imwe mu nshingano ze. “Uwo Mwuka w'ukuri naza azabayobora mu kuri kose kuko atazavuga ku bwe, ahubwo ibyo azumva ni byo azavuga, kandi azababwira ibyenda kubaho” (Yohana 16:13). Nkuko Mwuka Wera yayoboye intumwa ubwo zandikaga Isezerano Rishya, ni nako atuyobora iyo dusoma ibyanditswe. Wibuke, Bibiliya ni igitabo cyandistwe n’Imana, niyo rero igomba kudusobanurira icyo yashakaga. Niba uri umukristo, umwanditsi wa Bibiliya – Mwuka Wera – atuye muri wowe, kandi arashaka kugusobanurira ibyo yandikishije.
Icya kabiri, ntabwo tugomba gutandukanya icyanditswe runaka n’ibindi bicyegereye, kuko ubwo bituma dutangira gushaka kugisobanura kitari mu mwanya wacyo. Tugombye buri gihe gusoma ibyanditswe bugikikije, bitihi se igice cyose, kugira ngo twumve neza ubusobanuro bw’icyo cyanditswe. Nubwo ibyanditswe byose biva ku Mana (2 Timoteyo 3:16, 2 Petero 1:21), Imana yakoresheje abantu ngo babyandike. Abo bantu babaga bafite ingingo bashaka kwandikaho, n’impamvu bashaka kuyandikaho. Tugomba rero gusoma amateka y’igitabo turi kwiga, tukamenya uwacyanditse, uwo yandikiraga, igihe cyandikiwe, ndetse n’impamvu cyanditswe. Nanone, tugomba kureka icyo cyanditswe kikivugira, kuko akenshi abantu bivangiramo insobanuro zabo kugira ngo bagere ku byo bishakira.
Icya gatatu, ntitugombye gushaka kuba ibyigenge mu kwiga Bibiliya. Ni ubwirasi gutekereza ko ntacyo twakungukira mu byagezweho n’abandi bize Bibiliya mbere yacu. Bamwe bibeshya ko bashobora guhishurirwa byinshi muri Bibiliya nta wundi barebeyeho uretse Mwuka Wera. Ukuri ni uko Kristo, binyuze mu Mwuka Wera, yahaye umubiri we impano nyinshi z’Umwuka. Imwe muri izo mpano ni ukwigisha (Abefeso 4:11-12, 1 Abakorinto 12:28). Abo bigisha tubahabwa n’Imana ngo badufashe kumva neza kandi no kubaha ibyanditswe. Ni byiza kwiga Bibiliya turi kumwe n’abandi bizera, dufashanya, duhugurana mu gusobanukirwa no gushyira mu bikorwa ukuri dusanga mu Ijambo ry’Imana.
Muri make, ni ubuhe buryo bwiza bwo kwiga Bibiliya? Icya mbere, icishe bugufi unasenge, kandi usabe Mwuka Wera aguhe gusobanukirwa. Icya kabiri, usomere ibyanditswe mu murongo byandikiwemo, udashidikanya ko Bibiliya ubwayo isobanutse. Icya gatatu, ubaha kandi wige ibyo abandi bizera bagiye bacukumbura muri Bibiliya mbere yawe. Mbere ya byose ariko, wibuke ko Imana ariwe mwanditsi wa Bibiliya, kandi ko ishaka ko dusobanukirwa ibyo yandikishije.
Ikibazo: Haba hari uburyo bwiza bwo kwiga Bibiliya?
Igisubizo: Kumva icyo Bibiliya ishaka kuvuga ni kimwe mu bintu by’ingenzi mu buzima bw’umukristo. Imana ntidusaba gusoma Bibiliya gusa. Tugomba kuyisoma uko bikwiye (2 Timoteyo 2:15). Kwiga Bibiliya ni icyate kitoroshye. Kunyuzamo amaso cyangwa kuyisoma amahushuka bishobora gutanga imyanzuro ifutamye cyane. Ni ngombwa rero kubanza kumenya amahame y’ingenzi yagufasha mu kumva icyo Bibiliya ivuga.


text:
Kuwuzamuka wihuta uhakoresha isaha imwe ugenda n’amaguru, waba ukoresha imodoka nabwo hari umuhanda mwiza ukugeza mu bushorishori bwawo.
Hari ibanga ry’uyu musozi ushobora kuzamukiramo, ukanyura ahitwa ku Kabakobwa bivugwa ko hambere ariho abakobwa baciraga imyeyo.
Mu mpinga niho mu myaka ya 1600 hatuye umugore Benginzage wari warahawe izina rya Nyagakecuru, akagira umugabo witwaga ‘Samukende’. Muri ako gace mbere hitwaga Ubungwe hagaturwa n’Abenengwe, bagatura mu gice cy’uturere twa Huye, Nyaruguru na Nyamagabe.
Nyagakecuru yakomeye ate?
Impuguke mu mateka, Terence Muhirwa, avuga ko mu kumva neza amateka ya Nyagakecuru, bisaba gusubira inyuma ku ngoma y’Umwami Ndahiro Cyamatare.
Ati “Acyima ingoma, abavandimwe be barimo ba Byinshi, Bamara n’abandi bamwigumuyeho. Muri uko uko kwanga ubutegetsi bwa Cyamatare, nibwo u Rwanda rwagize intege nke, ubutegetsi burajegajega, kugeza ubwo Abanyabungo (ubu ni i Bukavu muri RDC), bateye u Rwanda baranarutsinda, Ndahiro Cyamatare yicirwa ku Nyundo muri Rubavu, ndetse aho hantu hahabwa izina ‘i Rubi rw’i Nyundo.”
Icyo gihe bafashe abagore n’umugabekazi babicira ahitwa mu Miko y’Abakobwa, ubu ni muri Ngororero, umuryango w’umwami uratsembwa, umwana umwe gusa (waje kuba umwami Ruganzu II Ndoli) ahungira i Karagwe muri Tanzania kwa Nyirasenge Nyabunyana.
Akomeza agira ati “Buri gace ko mu gihugu, umuntu yarazaga agahita agafata, agafata ingoma, n’undi agafata akandi kuko kitari gifite bene cyo. Muri iki gice cy’Ubungwe, Nyagakecuru yari agifite. Hariya i Ruhande muzumva uwitwa Mpandahande, hepfo mu Mikindo ya Makwaza mwumve abitwa ba Nyakarashi…”
Ku myaka isaga 10 Ruganzu yatangiye gushyira hamwe ingabo, agenda azitoza, bakajya bohereza abatasi bakaza mu Rwanda kureba uko bimeze harimo nka Kavuna, noneho atangira kuza kubohora igihugu ahereye mu Mutara.
Ruganzu Ndoli yaje atsinda utundi duhugu, ageze ku bisi bya Huye aho kugira ngo ahite atera kwa Nyagakecuru, abona uko hateye bigoye kubera ubutumburuke bwaho, kandi akaba yari aziko bafite ingabo zikomeye kubera ko urugo rwe rwarindwaga n’inzoka y’uruziramire kandi ruzengurutswe n’ibitovu.
Ruganzu yabanje kwigarurira ibice by’Akanyaru, ajya gutsinda Nyakarashi, aza i Ruhande, hasigara Ubungwe.
Ruganzu wari Umurwanyi ukomeye yifashishije amayeri nk’Abagereki mu Ntambara ya Troie ahagana mu 1260–1180 mbere ya Yezu, aho abagereki batanze impano y’ikibumbano kinini cy’ifarasi nyamara imbere cyuzuyemo abasirikare b’abagereki.
Ruganzu nawe yaravuze ati ‘Gutsinda Nyagakecuru birasaba andi mayeri kuruta kuzana ingabo’, kuko bitari byoroshye kurwanisha imyambi uzamuka umusozi.
Ruganzu yatumye kuri Nyagakecuru ati ‘Ntabwo nzagutera, ndifuza ko tugirana amasezerano yo kudaterana, tukaba inshuti. N’ikimenyimenyi ngiye kubaha impano y’ihene.’ Ruganzu yafashe umukumbi w’ihene awushyira Nyagakecuru, nyamara izo hene zari zitanzwe ngo zirye ibitovu byari bikikije urugo rwa Nyagakecuru, maze rusigare rwanamye na ya nzoka yamurindaga yihungire.’
Muhirwa ati “Ni nako byagenze, kuko inzoka yahunze ndetse n’ibitovu bikahashira, ku buryo urugo rwasigaye ku gasozi, kumutera byoroha kurushaho, bamugeraho baramwica, ingoma ye irafatwa, ubungwe bugwa butyo.”
Uyu munsi iyo ugeze ku itongo rya Nyagakecuru ubona imyobo iyo nzoka yabagamo, ndetse itongo rye hasigaye igitovu kimwe gusa.
Iyo uvuye kwa Nyagakecuru usubira hepfo, hagaragara ikibumbiro inka ze zanyweragaho, kirimo amazi atajya akama haba no mu mpeshyi ikaze.
Ingabo za Ruganzu zigaruriye ibyo bice kimwe n’igihugu cyose zitwaga ibisumizi, iryo zina hakaba hari itsinda ryarisigaranye rishaka gusigasira amateka y’uyu musozi.
Muhirwa avuga ko bamaze umwaka umwe bakora, bakaba barahereye ku gutinyura abantu ngo babashe gusura uyu musozi bamenye amateka yawo, ndetse n’abikorera bahashyire ibikorwa bibyara inyungu.
Ati “Twahereye ku gutinyura abantu kuko hari amayobera menshi awuvugwaho ku buryo n’umuntu utuye hano hepfo atahazi. Bakaba bazi ngo ni abasirikare barimo gusa, bakaba bazi ko harimo inyamaswa ziryana, bazi ko na ya nzoka y’uruziramire irimo.”
“Urebye ukuntu hameze, ushobora kuhubaka. Si inzu ndende, wahashyira inzu mu buryo bworoshye, ku buryo abantu bajya baza kuharukuhira, umwiherero cyangwa ibirori. Aha hashobora kubera nk’ubukwe kuko amashanyarazi arahagera.”
Ikindi ni uko bifuza ko Urugo rwa Nyagakecuru rwongera kubakwa, hagashyirwaho ibimenyetso nk’ibyo hambere hakaba ahantu nyaburanga hafatika.
Umuyobozi Mukuru mu kigo cy’Igihugu cy’Iterambere RDB, ushinzwe ubukerarugendo, Belise Kariza, avuga ko guteza imbere ahantu nk’aha ari igitekerezo cyiza kandi biteguye gutanga ubufasha bwose bushoboka.
Kuwa Gatandatu tariki ya 01 Ukwakira, RDB yatangije ubukangurambaga yise ‘Tembera u Rwanda’ bugamije ko Abanyarwanda bamenya ibyiza bafite bakanabisura, ku buryo inyungu iva mu bukeraruigendo izajya yiyongeraho 25% buri mwaka.
Ati “Ntabwo twabigeraho dushingiye gusa ku bakerarugendo b’abanyamahanga, n’Abanyarwanda bagomba kubigiramo uruhare. Icyifuzo cyacu ni uko byaba 60% (abanyamahanga) kuri 40% (abanyarwanda).’’
Uyu munsi umusaruro uturuka mu Banyarwanda ubwabo nturenga 20%, ndetse impuzandengo yabo mu gusura ibice nyaburnga iri hasi ugereranyije n’abanyamahanga. Kugera muri Nyakanga 2016, muri Pariki y’Akagera Abanyarwanda ni 60%, Nyungwe ni 37% mu gihe mu birunga ari 14%.
Amafoto: Mahoro Luqman


text:
Gutungisha amakoperative inkunga ngo byaba binyuranyije n’imihigo
Ubuyobozi bw’Akarere ka Muhanga ntibwemeranya n’urubyiruko rugisaba inkunga ngo rushobore kwiteza imbere binyuze mu makoperative.
Urubyiruko ruvuga ko mu mihigo yarwo hashyirwaho ubufatanye bw’akarere, n’Inama y’Igihugu y’Urubyiruko hakabaho inkunga yihariye mu kuzamura koperative yitwaye neza kurusha izindi.
Uwitwa Harerimana John avuga ko inkunga yagenerwa amakoperative y’urubyiruko yatuma rurushaho kwiteza imbere vuba kuko ruba rufite icyo ruheraho.
Agira ati “Hari ibyahoze bikorwa bigendanye no gutanga inkunga ku makoperative, iyo urubyiruko rubonye igiturutse ibukuru rurushaho gukora cyane! Ese nta kuntu twabishyiraho tukajya turufasha”.
Umuhuzabikorwa w’Inama y’igihugu y’Urubyiruko mu Karere ka Muhanga, Havugimana Théophile, avuga migari yo kuzamura urubyiruko.
Agira ati, “Ntabwo twareka gufasha aho bikenewe ariko ntabwo twashinga koperative zishingiye ku bufasha, dufite abafatanyabikorwa batandukanye biteguye gufasha ababikeneye ariko bazi icyo bashaka”.
Umuyobozi w’Akarere ka Muhanga wungirije ushinzwe imibereho myiza Mukagatana Fortuné avuga ko urubyiruko rugomba guhindura imyumvire rukamenya ko guhera kuri bike rugakora ari byo bizaruteza imbere kurushaho.
Avuga ko kuva mwaka wa 2011 kugeza mu wa 2014 amakoperative y’urubyiruko yaterwaga inkunga koko, ariko yose akaza kuzima ntacyo agezeho ku buryo bitakomeza gutyo
Agira ati, “N’ubu uwaza kudukorera isuzuma ziriya koperative ntabwo yazibona kandi twaziteye inkunga, ahubwo nimugende mukore aho muzananirwa muzatubwire tubafashe, kuko ntabwo twahora muri ibyo”.
Uhagarariye ikigega cy’ingwate (BDF) mu Karere ka Muhanga Murigande Felix avuga ko koperative nzima atari iyujuje umubare w’abanyamuryango cyangwa ubuyobozi bwayo ahubwo ko koperative nzima ari izi icyo ishaka kandi yiyumvamo gukora.
Avuga ko nta koperative ishobora gutera imbere igihe itari yasobanukirwa n’uburyo bw’imicungire yayo, agira ati, “Utaramenya ngo unahindure uburyo bw’imyimvire y’imicungire y’umutungo ufite n’uwaguha inkunga nyinshi cyane ntacyo wakwigezaho”.
Murigande avuga ko BDF igiye gukorana n’Akarere ka Muhanga bagasura Umurenge ku Murenge basobanurira urubyiruko uko rwarushaho kunoza uburyo bw’imicungire y’umutungo wa koperative zarwo.


text:
Rwanda | Gatsibo: abaturage barasabwa uruhare rwabo rwo kubungabunga umutekano mu iterambere ry’igihugu
Abakuru b’ingabo n’aba polisi bari bitabiriye inama
Kuri uyu wa kane tariki 13 nzeli,2012 mu cyumba cy’inama cy’akarere ka Gatsibo, habereye inama rusanjye y’abaturage batuye mu mirenge igize aka karere uko ari 14. Iyi nama icyo yarigamije kwari ugushishikariza abaturage b’ako karere kwicungira umutekano birinda ibiyobyabwenge no gutunga intwaro ntoya kuko arizo zikoreshwa urugomo mu buryo butandukanye.
umuyobozi w’akarere ka gatsibo Ruboneza ambroise ari nawe waruyoboye iyi nama yavuze ko ibi bizabafasha kurushaho guhiga imihigo biyemeje, yagize ati “kubungabunga umutekano w’akarere kacu ni ikintu cy’ingenzi cyane kugira ngo tubashe kubumbatira ibyo tumaze kugeraho kandi tunashyira mu bikorwa imihigo twiyemeje.â€
Yakomeje agira ati â€umutekano w’akarere kacu n’igihugu cyose ni ishingiro ry’ukwishyira ukizana kwa buri munyarwanda mu mahoro kandi buri wese abasha gukora ibiri mu nshingano ze nta nkomyiâ€.
Abaturage bo mumirenge igize akarere ka Gatsibo
Ndayishimiye youssouf n’umuturage wo mu murenge wa Gatsibo, we avuga ko kububungabunga umutekeno wabo nkabaturage baka karere, bizarushaho gutuma bihesha agaciro, ngo bakaba bagiye kurushaho kwirinda icyawuhungabanya cyose birinda ibiyobyabwenge n’ubugizi bwa nabi.
Iyi nama kandi yari yitabiriwe n’abayozi bakuru b’ingabo n’aba police mu karere, ikaba iri murwego rw’ubukangurambaga ku mutekano, mu nsanganyamaysiko igira itiâ€URUHARE RW’UMUTEKANO MU ITERAMBERE RY’IGIHUGUâ€.Bikaba byose bikubiye muri gahunda ya Minisiteri y’umutekano mu gihugu.
Â
Â
Â


text:
ven.
26
août
2011
ISOMO RYA MBERE
Igitabo cy’Umuhanuzi Yeremiya (Yer 20, 7-9)
7Uhoraho, wantwaye umutima nanjye nemera gutwarwa. Warangwatiriye maze undusha amaboko. Umunsi wose nahindutse urw’amenyo, bose bangize iciro ry’imigani. 8Igihe cyose ngize ngo ndavuze ngomba kurangurura ijwi, nkamagana ububisha n’ubusahuzi. Ijambo ry’Uhoraho ryambereye imparnvu yo gutukwa no kunnyegwa umunsi wose. 9Ubwo nkibwira nti «Sinzongera kumucisha mu ijwi kandi sinzasubira kuvuga mu izina rye», ariko mu mutima wanjye risa n’umuriro utwika uvumbitse mu magufa yanjye ; nkagerageza kwipfukirana ariko simbishobore.
ZABURI (Zab 63 (62) 2, 3-4, 5-6, 8-9)
Inyik/ Nyagasani, Mana yanjye,
umutima wanjye ugufitiye inyota.
Nyagasani, ni wowe Mana yanjye,
mpora ngushaka uko bukeye !
Umutima wanjye ugufitiye inyota,
n’umubiri wanjye ukakugirira urukumbuzi,
meze nk’ubutaka bw’agasi bwabuze amazi bukumirana.
Naguhanze amaso aho uri mu Ngoro ntagatifu,
mbona ububasha bwawe n’ikuzo ryawe;
ineza yawe nsanga yaguranwa amagara y’umuntu,
umunwa wanjye uhora ukwamamaza.
Koko nzahora ngusingiza igihe cyose nkiriho,
izina ryawe nditegere amaboko nkwiyambaza.
Nzamera nk’umuntu wahaze ibinure n’imisokoro,
ibitwenge bimpore ku munwa kubera ibyishimo,
maze ndirimbe nezerewe kubera ibisingizo byawe.
Kuko utahwemye kuntabara,
nzavugiriza impundu aho nibereye mu gicucu cy’amababa yawe.
Nkwizirikaho n’umutima wanjye wose,
ukuboko kwawe kw’indyo kukandamira.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 12,1-2)
Bavandimwe rero, mbinginze ku bw’impuhwe z’Imana : nimuture imibiri yanyu ibe igitambo nyabuzima, gitagatifu kandi kinyuze Imana ; ngiryo iyobokamana ryabava ku mutima. 2Kandi ntimukigane ibi bihe turimo, ahubwo nimuhinduke, mwivugururemo ibitekerezo kugira ngo muzajye mumenya neza ugushaka kw’Imana, ikiri cyiza, icyashimisha n’ikiboneye.
IBANGONDIRIMBO RIBANZIRIZA IVANJILI (Ef 1, 17-18)
Alleluya Alleluya.
Imana y’Umwami wacu Yezu Kristu,
niduhe umutima w’ubwenge n’ubujijuke,
dusobanukirwe n’ukwizera dukesha ubutorwe bwacu.
Alleluya.
IVANJILI
+ Matayo (Mt 16, 21-27)
Muri icyo gihe, Petero yari yabwiye Yezu ati «Uri Kristu, Umwana w’Imana Nzima.» 21Kuva ubwo Yezu atangira kumenyesha abigishwa be ko agomba kujya i Yeruzalemu kuhababarizwa cyane n’abakuru b’imiryango, n’Abaherezabitambo bakuru, n’abigishamategeko, akicwa kandi akazazuka ku munsi wa gatatu. 22Petero aramwihugikana, aramutonganya avuga ati « Biragatsindwa, Nyagasani ! Ibyo ntibizakubeho !» 23Ariko we ahindukirana Petero aramubwira ati «Hoshi, mva iruhande Sekibi ! Umbereye umutego kuko ibitekerezo byawe bitavuye ku Mana, ahubwo ku bantu.»
24Nuko Yezu abwira abigishwa be ati «Niba hari ushaka kunkurikira ajye yiyibagirwa ubwe, aheke umusaraba we maze ankurikire! 25Kuko uzashaka gukiza ubugingo bwe azabubura, naho uzahara ubugingo bwe ari jye agirira azabukiza. 26Umuntu watunga isi yose ariko akabura ubugingo bwe, byaba bimumariye iki ? Cyangwa se umuntu yagurana iki ubugingo bwe ? 27Kandi Umwana w’umuntu agomba kuzagaruka mu ikuzo rya Se, ashagawe n’abamalayika, maze ubwo akagororera umuntu wese akurikije imigirire ye.»


text:
Umuririmbyikazi Mariah Carey yatangiye umwaka nabi mu buzima bwe ubwo yakoraga igitaramo kikagenda nabi cyane.
Uyu muririmbyikazi ubwo yari ari mu gitaramo cyiswe Dick Clark’s New Year’s Rockin’ Eve cha ABC, yaje kwisanga rero atari kubasha kuririmba bitewe no kutajyana neza n’injyana y’ibyuma by’indangurura majwi ibi bizwi nka Earphones yari ari gukoresha.
Yaje kugaragara yitemberera ku rubyiniro Atari kuririmba.
Marah Carey yavuye ku rubyiniro n’agahinda kenshi(photo internet)
Bigeze mu mpera zo kubyina kwe byamugendekeye nabi biturutse ku ndangururamajwi maze aravuga ati” sindi kumva, bibaye byiza mwahagarikira aha.
Manager wa Mariah Carey Stella Bulochnikov yavuze ko ibi byabaye byatewe n’abateguye igitaramo. Umuvugizi wa Dick Clark Production aganira na Billboard akaba yavuze ko ibyabaye byatewe no kuba ibyuma bitari biri gukorana neza.


text:
Umuryango wa Muragijimana Lea utuye mu murenge wa Muko Akarere ka Musanze urasaba Leta n’abagiraneza kuwutera inkunga nyuma y’aho uyu mubyeyi yabyariye abana batatu icyarimwe kuri uyu wa mbere tariki 12 Nzeri 2016.
Muragijimana yabyariye mu Bitaro Bikuru bya Ruhengeri abakobwa babiri n’umuhungu umwe, akaba ari yo nshuro ya mbere abyaye.
Akimara kubyara batatu yabyishimiye ariko agaragaza ko agifite ikibazo cyo kubarera cyane ko ngo we n’umugabo we barya bavuye guca inshuro.
Yagize ati “Ndishimye, ariko na none mfite ikibazo cyo kubarera ngo bazakure kuko turya tuvuye guca inshuro; uwampa nk’inka ikajya ibakamirwa, n’undi wese wagira ubundi bufasha byaba byiza kugira ngo aba bana b’imfura babashe gukura. Ndifuza ko Leta ibigiramo uruhare runini.”
Uyu mugore akimara kubyara ko yatunguwe no kubona abayara abana batatu kandi we yari azi ko atwite babiri gusa kuko inshuro zose yipimishije ari byo yabwirwaga. Gusa arashimira abaganga ko bamwitayeho mu nshuro zose yipimishije uko zemewe.
Borah Liza, umuganga umukurikirana mu bitaro bya Ruhengeri yagize ati “Uyu mubyeyi yabyaye abana batatu, ubu bameze neza kandi na we ameze neza nta kibazo bafite, kuko bavukiye amezi 9; gusa umwe mu kuvuka yari yaje nabi bituma tubaga nyina; ariko bose bameze neza.”
Umunyamabanga Nshingwabikorwa w’Umurenge wa Muko, Aloys Niyibizi, yavuze ko imibereho y’uyu muryang ayizi ndetse ko bagiye kureba uko babafasha mu kurera bariya bana.
Yagize ati “Nk’ubuyobozi bw’umurenge tugiye kureba uburyo twamubonera inyunganizi kugira ngo turebe uburyo bariya bana bakura dukora ubufasha bwo kubona ibikenerwa by’ibanze. Tugiye kandi gukora n’ubuvugizi, kugira ngo abe yagurirwa inka.”
Aba bana uko ari batatu, buri wese ngo apima ibilo 2 n’amagarama 200. Si ubwa mbere muri ibi bitaro havukira impanga z‘abana batatu, kuko no mu mwaka ushize wa 2015, hari umubyeyi wo mu murenge wa Cyuve byabayeho kandi kuri ubu bameze neza.
Abaturage b’akagari ka Rugali, mu murenge wa Cyato, mu karere ka Nyamasheke, barashimira cyane Madamu Jeannette Kagame wubakiye abana babo urugo mbonezamikurire, ubu bakaba biga neza amashuri (...)
Nshimiyimana Théophile w’imyaka 37 yahitanywe n’igare yari atwaye, ubwo yagongaga umugore witwa Mukamana Monique na we w’imyaka 37 ejo hashize ku ya 23 Mutarama 2017. Amakuru Imvaho Nshya ikesha (...)
Ababyeyi, abarezi n’abanyeshuri bo muri TTC Mururu mu karere ka Rusizi, barasaba ko muri uyu mwaka w’amashuri hakorwa ibishoboka byose Laboratwari yabo imaze imyaka 10 yubakwa igatangira kubyazwa (...)
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Umuturage akwiye kugira uruhare mu bikorwa bimukorerwa
Ikibazo cyo kubona amazi meza ni kimwe mu bibazo byari bihangayikishije uduce tumwe two mu Karere ka Nyabihu. Nyuma y’aho WASH Project ikemuriye icyo cyibazo muri twinshi mu duce twa Nyabihu tutabashaga More...
Ibikorwa remezo by’amazi byafatwa neza mu gihe abaturage basobanukiwe n’akamaro kabyo
Bamwe mu bashinzwe imibereho myiza mu karere ka Musanze baratangaza ko impamvu abaturage batita ku bikorwa remezo by’amazi biterwa n’uko baba batarabigizemo uruhare cyangwa ngo basobanurirwe akamaro More...


text:
ven.
18
nov.
2011
Abatagatifu bose ni umunsi ukomeye cyane muri Kiliziya gatolika.
Buri mwaka, mbere gato y’uko umwaka wa liturijiya urangira, Kiliziya yose ihimbaza umunsi mukuru w’Abatagatifu bose, ari bo bakristu bari kumwe n’Imana bakaba badusabira.Duhimbaza iyo ‘’mbaga nyamwishi y’abantu umuntu adashobora kubarura,yaturutse mu mahanga yose,mu miryango yose, mu bihugu byose no mu ndimi zose’’(Hish7,9a).
Buri mutagatifu ukwe abeshwaho no guhora arangamiye ikuzo ry’Imana, akayirebera amaso ku maso mbese akibera mu rukundo rwayo. Ni Papa Gerigori wa IV washyize uwo munsi mukuru kuwa 01 Ugushyingo hari mu kinyejana cya IX.


text:
Umukristo n’isakazamakuru
Kuva 23:1 - "Niwumva inkuru y’impuha ntukayamamaze (...)"
Ejo natanze umukoro kuri iki cyanditswe ngamije ko abantu batanga ibitekerezo ku bijyanye n’ukuntu umukristo agomba kwitwara muri iki gihe aho uburyo bwo kwamamaza amakuru burimo kwiyongera kd bukoreshwa nabi ku buryo bwamamaza amakuru y’impuha.
Maze iminsi mbona hari inyandiko zitirirwa ziherekanwa kuri what’s up Rwanda Revenue, izititirwa RURA, izisebya abantu barimo n’abakozi b’Imana, abayobozi bo mu nzego za Leta, etc.
Byageze aho nibaza ku ruhare rw’umukristo mu gusakaza amakuru. Nibajije no kuri zimwe mu nyandiko ziva ku banyamwuga bamamaza inkuru z’ubutumwa bwiza aho usanga zitanga amakuru asa n’asenya ubutumwa bwiza.
Maze gusoma iki cyanditswe nizemo ibintu byinshi birimo cyane ko buri mukristo yirinda kuba umwe mu bamamaza amakuru y’ibihuha.
Ibi byanyibukije uburyo umunyabwenge Socrate yitwaraga mu gihe yabwirwaga amakuru areba umuntu runaka.
Yabazaga uyavuze ibibazo bitatu (Les trois passoires) bikurikira:
1) Amakuru umbwira kuri mugenzi wanjye ni amakuru y’ukuri? Bivuga ngo wayahagararaho? Wayasuzumye usanga ariyo? Wacukumbuye? Watohoje? Ni kangahe dutanga amakuru tutasuzunye?
2) Ni amakuru meza? Amakuru ashobora kuba ari ay’ukuri ariko atavuga umuntu neza. Muri icyo gihe siyo umukristo yakwihutira kwamamaza. Abantu bafite ibyiza byinshi bakora. Kuvuga ibibi bike tubaziho si umucyo w’abakristo.
3) Ni amakuru afitiye uyumva umumaro? Ni aya ngombwa? Amakuru ashobora kuba ari ay’ukuri, yewe ari na meza ariko uyabwirwa atamureba. Noneho ikibabaje ni uko umuntu avuga amakuru atari ay’ukuri, mabi kandi atari ngombwa gusakazwa. Urugero: imibanire mibi hagati y’abashakanye. Ni amakuru bigoye gucukumbura, atari meza kd atareba abandi uretse ba nyiribwite. Kuyashyira ku mbuga si umuco wa gikristo.
Ingo nyinshi zasenywe n’abantu kubera amashyari, abayobozi benshi bazira abakuririza inkuru zabo. Bakristo twisuzume. Ayo makuru abaye akureba ni uko wayavuga?
Usoma iyi nkuru wese, afatanye nanjye dusengere umwuka uriho wo kwamamaza inkuru zisenya abantu, zisebya abantu, zitarimo urukundo.
Mugire umunsi mwiza mwese!
Fidèle MASENGO, Foursquare Gospel Church Kimironko masengof@yahoo.fr


text:
Ntiwashinja ruswa nawe uyirya – Dr Habumuremyi
Ubwo Minisitiri w’Intebe, Dr Pierre Damien Habumuremyi yari ayoboye imihango y’indahiro z’abashinjacyaha bagengwa n’amasezerano kuri uyu wa Gatatu tariki ya 23 Mutarama 2013, yabasabye kurangwa n’indangagaciro z’ubunyangamugayo birinda kurya ruswa no gukora ibinyuranyije n’amategeko.
Muri uwo muhango wari witabiriwe n’abayobozi batandukanye b’ubucamanza, hakiriwe indahiro z’abantu bagera kuri 27 barimo abashinjacyaha bagengwa n’amasezerano 25, umushinjacyaha wo ku rwego rw’ibanze n’umukomiseri wo mu (...)
Ubwo Minisitiri w’Intebe, Dr Pierre Damien Habumuremyi yari ayoboye imihango y’indahiro z’abashinjacyaha bagengwa n’amasezerano kuri uyu wa Gatatu tariki ya 23 Mutarama 2013, yabasabye kurangwa n’indangagaciro z’ubunyangamugayo birinda kurya ruswa no gukora ibinyuranyije n’amategeko.
Muri uwo muhango wari witabiriwe n’abayobozi batandukanye b’ubucamanza, hakiriwe indahiro z’abantu bagera kuri 27 barimo abashinjacyaha bagengwa n’amasezerano 25, umushinjacyaha wo ku rwego rw’ibanze n’umukomiseri wo mu Nteko y’ururimi rw’ikinyarwanda.
Dr Habumuremyi yamaganye ko abashinjacyaha barya ruswa mu bucamanza bw’u Rwanda, ati” Ntago waba ushinja ruswa ngo nawe uhindukire uyirye. Byaba ari agahomamunwa uramutse uziko uzashinja umuntu kurya ruswa kandi nawe uyirya”.
Yongeye ho ati “Icyo musabwa n’ukuyitinya, kutayirya, kutayisaba, kutayihanganira ndetse no kuyishinja uwo ihama”.
Habumuremyi yabibukije kandi ko indahiro bakoze ari igihango bagiranye n’igihugu n’abanyarwanda muri rusange.
Ati”Mu gihe cya kera uwatatiraga igihango yarapfaga, nubwo kitakwica ubu, amategeko asimbura urupfu arahari, igihe mwakoze ibinyuranyije n’iyi ndahiro muzahanwa”.
Gakuba Zireze Olivier warahiriye umwanya w’umushinjacyaha wo ku rwego rw’ibanze yavuze ko biteguye kuzuza inshinga bahawe, buzuza n’impanuro za Minisitire w’intebe.
Gakuba ati” Hari amasomo twakuye mu ishuli hakiyongeraho n’ibyo tugenda tubona hanze. ibi byose bizadufasha guteza imbere ubutabera bw’u Rwanda”.
Mu bindi Minisitiri w’Intebe yabasabye harimo, ubwitange, kudahutaza ababagana no kubahiriza igihe, kandi bakirinda no kwitwaza igihe ngo bange kwakira ababagana.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Nuko tujye dutambira Imana iteka igitambo cy’ishimwe tubiheshejwe na Yesu, ari cyo mbuto z’iminwa ihimbaza izina ryayo.Kugira neza no kugira ubuntu ntimukabyibagirwe, kuko ibitambo bisa bityo ari byo binezeza Imana.” Abaheburayo 13:15-16
Umuntu iyo akugiriye neza ni ngombwa ku mushimira, ushobora gukoresha amagambo, ibikorwa cyangwa ubundi buryo wakoresha ushimira uwagize icyo agukorera cyangwa igihe yakoze neza.
Niyo mpamvu natwe tuba tugomba gushimira Imana ku buryo bwihuse n’akanwa kacu ariko tukarenzaho tukagerekaho no kuyikorera ibyiza bishimishije. Iyo ushimiye umuntu ukamwereka ko wishimiye ibyo yagukoreye, burya aba ari umuteko umuteze! Ahora yumva yakora ibyiza gusa! Imana yo yishimira abantu bayishima kurusha ikindi cyose bayikorera.
Igihe washimye Imana uzajye witegura ko hari ikindi kidasanzwe ugomba kwakira iguhaye. Ikintu cya mbere cyiba hafi y’Imana no gufasha no komora abakomeretse, niyo mpamvu iyo hari umuntu ugize igikorwa nk’icyo akora bituma ihagurukira kureba umuntu ukoze ikintu kiza ikunda maze nawe ikamuha umugisha. Uko ubereye abandi umugisha ushima Imana n’akanwa kawe ndetse n’ibikorwa, bituma Imana nayo irushaho kuguha umugisha kuko ibyo ubiba ahanini nibyo usarura.
Icyo ukwiriye gukora, ni ugufasha abandi ubabera umugisha. Haranira kureba icyo wafasha abandi ubona batakwishoboza, haranira kugira uwo wazamura, gerageza kwereka abandi ko Kristo Yesu abakunda maze urebe ngo Imana iragukorera ibitangaza. Imana ikeneye umutima wawe, kuyishimisha akanwa kawe ariko kandi ntiwirengagize n’imirimo.


text:
Nyamasheke: Intore za Gasayo zahize kwesa imihigo iganisha ku itarambere n’imibereho myiza
Mu muhango wo gusoza itorero ry’igihugu ku rwego rw’imidugudu wabaye kuri uyu wa kane tariki ya 14/06/2012, intore zo mu midugudu igize akagari ka Gasayo ko mu murenge wa Karengera mu karere ka Nyamasheke More...
Rwanda | Nyamasheke: Urubyiruko rurasabwa kurwanya ibiyobyabwenge.
Nyuma y’umuganda wo gutangiza icyumweru cyo kwita ku bidukikije wabaye, abaturage bo mu murenge wa Karambi babagara ishyamba ryatewe ku bufatanye bw’abaturage na polisi y’igihugu, urubyiruko More...
Nyamasheke: Urubyiruko rurasabwa kurwanya ibiyobyabwenge.
Nyuma y’umuganda wo gutangiza icyumweru cyo kwita ku bidukikije wabaye, abaturage bo mu murenge wa Karambi babagara ishyamba ryatewe ku bufatanye bw’abaturage na polisi y’igihugu, urubyiruko More...
Nyabihu: Assistant Inspector Mushimiyimana Théresie arahamagarira abaturage kurwanya ibiyobyabwenge
Abaturage ba Nyabihu bashishikarijwe kurwanya no kurandura burundu ibiyobyabwenge Guhera kuri uyu wa 26/06/2012 mu gihugu hazatangizwa gahunda yo kurwanya ibiyobyabwenge mu turere twose uko ari 30 tugize u Rwanda. More...
Nyamagabe: Komite yo kurwanya ibiyobyabwenge irifuza ko amadini agira uruhare mu kubirwanya
Nkurunziza Jean Damascene, umwe mu bagize komite yo kurwanya ibiyobyabwenge mu karere ka Nyamagabe. Komite y’akarere ka Nyamagabe ishinzwe kurwanya ibiyobyabwenge iratangaza ko abanyamadini bo mu karere More...
Nyamasheke: Abaturage barasabwa kurwanya ibiza mbere y’uko biba.
Mu muganda udasanzwe wo kurwanya no guhangana n’ibiza wabaye tariki ya 19/05/2012, visi perezidante w’inteko ishinga amategeko umutwe w’abadepite honorable Kankera Marie Josée yasabye abaturage More...
Nyamasheke: Abaturage basabwe kurwanya amakimbirane yo mu miryango.
Mu muganda udasanzwe wo kurwanya no guhangana n’ibiza wabaye kuri uyu wa16/5/2012, umuyobozi wa polisi mu ntara y’iburengerazuba Seminega Jean Baptiste yasabye abaturage b’akarere ka Nyamasheke More...
Gicumbi: Umuganda udasanzwe wakozwe hacukurwa imirwanyasuri
Mu karere ka Gicumbi, igikorwa cy’umuganda cyabereye mu murenge wa Kageyo mu kagari ka Gihembe mu mudugudu wa Nyirabadugu ahacukuwe imirwanyasuri ndetse n’ibyobo bifata amazi aturuka mu Nkambi More...
Gicmbi- Umuyobozi w’Akarere yifatanyije n’abaturage mu muganda wo kurwanya isuri
Nyangezi Bonane hagati y’abaturage mu gikorwa cy’umuganda (urimo guseka cyane) Abaturage bo mu murenge wa Cyumba mu Karere ka Gicumbi kuri uyu wa 15/5/2012 nibwo bifatanyije n’umuyobozi w’akarere More...
Kirehe-Bahawe Telfone mu rwego rwo kujya batanga raporo z’ibiza buri munsi
Mu rwego rwo kumenya Ibiza aho byabaye no kubyirinda Minisiteri ishinzwe kurwanya ibiza no gushyura impunzi (MIDIMAR)kuri uyu wa 14/05/2012 yahaye telephone abayobozi bashinzwe imibereho myiza mu mirenge yosse igize More...